Analisis: Forum HAWANA tidak buahkan penyelesaian kukuh pecahkan monopoli media sosial

IPOH: Pada sambutan Hari Wartawan Nasional (HAWANA) 2023 yang berlangsung di sini hujung minggu lalu, media sosial adalah topik utama kebanyakan acara yang diadakan, sama ada selaku penyangak yang “mencuri” sumber pendapatan media tradisional atapun penyelamat dengan kaedah terbaik untuk kelangsungan dan pertumbuhan organisasi itu.
HAWANA tahun ini bertemakan “Media Bebas, Tunjang Demokrasi”, mengupas tentang perlunya sektor media yang bebas tanpa campur tangan mana-mana pihak. Namun, bidang kewartawanan kini diancam oleh media sosial, berdepan bukan sahaja kehilangan pembiayaan tetapi juga  kedudukan selaku penyaring fakta dan keupayaan melaporkan kebenaran.
Sejak beberapa dekad yang lalu, media tradisional mengalami kemerosotan susulan kemunculan media sosial yang mengambil alih kedudukan sebagai platform utama pengiklanan menerusi keupayaannya menyediakan pengiklanan mengikut kesesuaian pengguna. Medium itu juga menjadi pemacu utama maklumat dan berita, dengan isu yang dilaporkan lebih awal oleh media sosial meraih tumpuan dan respons orang awam.
Kehilangan pendapatan daripada pengiklanan bermakna banyak organisasi media di negara ini dan juga negara lain terpaksa mengurangkan kos termasuk memberhentikan wartawan, selain membataskan dana bagi kewartawanan penyiasatan. Banyak organisasi media gulung tikar.
Pakar media di forum media HAWANA di bawah slot “Kelangsungan Media Tradisional dalam Era Digital”, bersetuju bahawa bagi membolehkan media tradisional bersaing dengan media sosial, organisasi berita perlu menghasilkan laporan yang mampu menarik perhatian umum.
“Kandungan adalah ‘raja’. Jadi, apabila kita tidak ada kandungan yang bagus, pada akhirnya pengedaran juga terjejas,” kata Nicholas Sagau, Ketua Pegawai Operasi Rev Media. Beliau berkata organisasi berita adalah pakar dalam menghasilkan kandungan, “namun, mereka perlu mengubah cara (mereka) menyampaikan kandungan itu.”
“Anda perlu tarik pembaca bagi akhbar anda,” kata Sheila Shanmugam, Ketua Pegawai Eksekutif Mindshare Group, yang bersetuju dengan pendapat Nicholas.
Walaupun terdapat banyak cadangan tentang bagaimana mahu menarik perhatian khalayak baharu dan sedia ada menerusi media sosial, HAWANA 2023 yang melabuhkan tirai pada Isnin, gagal menghasilkan satu rangka kerja untuk meraih pendapatan daripada kandungan yang ditawarkan oleh organisasi media.

MAMPUKAH MMM MEMBANTU?

Ramai wartawan dan pengamal media berpendapat jawapannya terletak pada Majlis Media Malaysia (MMM) yang menurut mereka amat penting bagi mengawal selia, menetapkan piawaian dan mengekalkan kebebasan organisasi media di negara ini. Diutarakan pada 2018, penubuhan MMM sedang dikaji, demikian menurut Menteri Komunikasi dan Digital Fahmi Fadzil.
Beberapa hadirin memberitahu Bernama mereka berasa kecewa apabila Perdana Menteri, Datuk Seri Anwar Ibrahim tidak mengumumkan penubuhan MMM atau perincian lanjut tentang majlis itu semasa pelancaran rasmi HAWANA 2023 pada Ahad.
“Saya ingatkan MMM akan diumum semasa HAWANA. Isu ini telah dibahaskan sejak sekian lama dan sudah tiba masanya MMM ditubuhkan,” kata Dr Wan Hartini Wan Zainodin, Dekan Fakulti Komunikasi dan Pengajian Media, Universiti Teknologi MARA, Shah Alam.
Selain mengawal selia atau menetapkan piawaian, MMM juga boleh memainkan peranan memastikan wanita memenuhi 30 peratus jawatan utama dalam organisasi media. Alasannya mudah, iaitu kajian dan data telah berulang kali menunjukkan bahawa syarikat yang mempunyai kepelbagaian di peringkat kepimpinan dan tenaga kerja adalah lebih berjaya dan berdaya maju.
Menurut laporan Institut Pengajian Kewartawanan Reuters 2023, kira-kira 22 peratus daripada 180 editor utama di 240 organisasi media di seluruh dunia adalah wanita, sekalipun 40 peratus wartawan di 12 pasaran yang dikaji adalah golongan hawa.
Laporan media 2020 oleh Kesatuan Wartawan Kebangsaan Malaysia dan Persekutuan Antarabangsa Wartawan Rantau Asia Pasifik mendapati kekurangan bilangan wanita di peringkat editor kanan mewujudkan kitaran “toksik yang berulang sendiri”, iaitu hanya terdapat segelintir mentor di bilik berita sebagai pemimpin wanita pada masa depan.
Wan Hartini memberitahu Bernama  bahawa MMM boleh memainkan peranan penting dalam memecahkan halangan yang tidak kelihatan bagi wanita dalam kewartawanan.
“Bukan sahaja majlis itu akan membantu mengimbangi peringkat pembuat keputusan, tetapi turut memberikan lebih suara kepada wartawan dan pengamal media wanita,” katanya.
Sebagai seorang daripada sekumpulan kecil wanita berjawatan editor kanan dalam organisasi media Malaysia, Esther Ng, Ketua Pegawai Kandungan Star Media Group, memberitahu Bernama yang beliau terkejut apabila mengetahui beliau satu-satunya wanita dilantik ke jawatan utama semasa pelantikannya lima tahun lepas.
Tambah beliau,dalam tempoh itu juga tidak banyak yang berubah.
“Memalukan, kerana media memberi penekanan terhadap agenda 30 peratus pembuat keputusan adalah wanita, namun dalam industri kami sendiripun kami tidak dapat melaksanakannya,” kata beliau.
“Kita hebat dalam memantau orang lain, (akan tetapi) bagaimana dengan kita sendiri?”

PERTARUNGAN DAVID DAN GOLIATH

Pakar media berharap MMM akan membolehkan media menjadi lebih bebas. Sekalipun Malaysia mengatasi semua negara Asia Tenggara lain dari segi kebebasan media – di tangga ke-73 dalam Indeks Kebebasan Media Dunia 2023 – wujud kebimbangan yang kebebasan itu hanya sekejap, bergantung pada siapa yang berkuasa.
“Media perlu beroperasi dalam masyarakat bebas tanpa sebarang campur tangan,” kata M. Taufiqurrahman, Ketua Pengarang Jakarta Post  yang  memberi contoh Majlis Media Indonesia.
Meluaskan kebebasan media dan mengurangkan penapisan terhadap media tradisional juga akan membantu menarik audiens baharu, kata Sheila yang juga pakar media sosial.
“Ketua organisasi media dipandu oleh idea tertentu, tentang apa yang boleh kita kata dan apa yang tidak boleh, apa yang boleh dilaporkan dan apa yang tidak boleh, justeru, pelaporan menjadi sangat ketat.  Media sosial pula ada kebebasan. Jadi, anda rasa yang mana pilihan orang awam?” kata beliau.
Beliau berkata, kebebasan tidak bermakna bebas sepenuhnya, dan menambah perlu ada garis panduan tentang kenyataan bersifat kebencian dan perkauman.
Bagaimanapun, kejayaan menarik audiens baharu menjadi tidak bermakna jika tidak ada mekanisme bagi menghasilkan wang daripada kandungan yang dikongsikan di media sosial.
Beberapa tetamu HAWANA 2023 berharap MMM akan membantu dalam rundingan dengan Big Tech seperti yang dilakukan oleh Australia, Indonesia dan Taiwan, berhubung perkongsian pendapatan dengan organisasi media yang kekal sebagai penyedia kandungan utama bagi media sosial.
“Kerajaan wajar menimbang mekanisme atau model yang digunakan Australia dalam perbincangan dengan organisasi berita tempatan serta syarikat teknologi seperti Google dan META bagi kandungan tempatan, dan bagaimana bayaran boleh dibuat,” kata Ketua Pegawai Eksekutif Institut Akhbar Malaysia, Datuk Dr Chamil Wariya.
Chamil juga berpendapat tiada jawapan mudah diberikan oleh forum media HAWANA kepada organisasi berita yang ingin mengambil balik kerugian mereka atau menjana kewangan daripada kandungan yang dihasilkan mereka, menambah wartawan dan organisasi media harus terus memikirkan cara untuk meraih pendapatan dan membiayai kewartawanan yang baik.
Akan tetapi, dalam keghairahan menarik khalayak baharu melalui media sosial, sesetengah berasa bimbang pertubuhan berita mungkin terlalu bertumpu pada bentuk berita yang dimahukan oleh orang awam seperti gosip skandal berbanding berita yang mereka perlukan seperti kelulusan undang-undang baharu yang mempengaruhi kehidupan mereka.
Wan Hartini memberitahu Bernama organisasi media perlu mengamalkan kewartawanan bertanggungjawab.
“Kita jangan menuruti membuta tuli. Kelangsungan dan etika harus bergerak seiring,” katanya.
“Kuasa datang berserta tanggungjawab.” – BERNAMA

Author

MEDIAVARIASI

View all posts

Author

MEDIAVARIASI

View all posts

View all posts


Tiada rundingan dengan parti ‘lebai’ selepas PRU15 – Ahmad Zahid

BANDAR BAHARU: Barisan Nasional (BN) tidak akan mengadakan sebarang rundingan dengan parti ‘lebai’, untuk apa jua gabungan selepas Pilihan Raya Umum Ke-15 (PRU15), kata Pengerusi BN, Datuk Seri Dr Ahmad Zahid Hamidi.

Tanpa menamakan mana-mana parti, beliau yang juga Presiden UMNO menyifatkan parti berkenaan sebuah parti yang tiada pendirian tetap.

“Kita jangan pedulikan pak lebai bersama kita (BN) atau tidak, pak lebai petang cakap lain, malam cakap lain,” katanya.

Beliau berkata demikian ketika berucap pada Program Solidariti Kestabilan dan Kemakmuran di Dataran Seri Serdang di sini, hari ini.

Turut hadir Perdana Menteri, Datuk Seri Ismail Sabri Yaakob; Setiausaha Agung BN, Datuk Seri Dr Zambry Abdul Kadir dan Pengerusi BN Kedah, Datuk Seri Jamil Khir Baharom.

Ahmad Zahid berkata, BN mahu kawan yang setia dan istiqamah, selain yang sedia bersama susah dan senang bersama parti itu.

“Mereka beritahu tunggu lepas pilihan raya kita runding, BN jawab dengan cepat pilihan raya belum lagi, kita sedang menghadapi realiti ketika ini. Jangan runding lepas pilihan raya, kita bukan riak, sombong, takut atau pengecut. Rakyat sudah sedar dan akan beri kepercayaan semula kepada BN.

“Ketika itu apabila kita berjaya bentuk kerajaan, baru ada orang terhegeh-hegeh hendak jumpa kita, kita akan cakap cukup sampai di sini dan semua sudah terlambat,” katanya. – BERNAMA


Santan AirAsia perkenal nasi lemak bungkus bentuk piramid

KUALA LUMPUR: Santan AirAsia melancarkan menu khas terbaharu iaitu nasi lemak bungkus yang dipanggil ‘Nasi Lemak On-The-Go’ dengan harga istimewa RM4.90.

Direka khas untuk mereka yang sibuk dengan aktiviti harian, Nasi Lemak On-The-Go dibungkus dalam bentuk piramid, berbeza dengan bentuk bungkusan yang biasa sebelum ini, tetapi dengan rasa hebat yang tetap sama.

Nasi Lemak Pak Nasser oleh Santan sememangnya terkenal di seluruh ASEAN, terutamanya dalam penerbangan AirAsia.
Hidangan klasik Malaysia itu diperbuat daripada bahan utama nasi dan santan yang dikukus dan disajikan bersama sambal sederhana pedas, ikan bilis dan kacang tanah yang digoreng rangup dan telur rebus sebagai pelengkap.

Pengurus Besar Santan AirAsia, Catherine Goh berkata, pasukan Santan AirAsia akan terus berusaha untuk berinovasi, berevolusi dan meningkatkan penawaran terbaik kami kepada para pelanggan.

“Nasi Lemak Pak Nasser kami bukan sahaja menu Santan yang paling popular, tetapi juga mungkin merupakan sajian nasi lemak paling banyak terjual di Malaysia, baik dalam penerbangan mahupun di restoran.

“Secara purata, restoran kami menjual kira-kira 1,000 hidangan nasi lemak dalam sehari, dan ia dijangka meningkat empat kali ganda kepada 4,000 sajian sehari bagi setiap kedai menjelang 2026.

“Dengan hidangan kegemaran ramai ayam goreng berempah yang turut dipertingkatkan, saya pasti Santan akan terus menjadi penyedia nasi lemak pilihan ramai,” katanya dalam satu kenyataan.

Sempena dengan pelancaran ‘Nasi Lemak On The Go’, sebanyak 12,000 pelbagai hidangan Santan AirAsia akan disediakan secara percuma melalui airasia food, selain 1,000,000 mata ganjaran dari airasia rewards.

Dengan menggunakan fungsi “Snap & Earn” di airasia Super App, pelanggan akan mendapat dua kali ganda mata ganjaran secara automatik (12 mata ganjaran airasia untuk setiap RM1 yang dibelanjakan) bagi semua pembelian di Santan AirAsia dari 27 Julai lalu hingga 31 Oktober ini, tertakluk kepada terma dan syarat.

Pelanggan boleh berkunjung ke restoran Santan AirAsia yang terletak di AEON Shah Alam, IOI Mall Puchong, KL East Mall, Kompleks PKNS Shah Alam, NU Sentral, Setia City Mall, Sunway Pyramid dan RedQ (ibu pejabat AirAsia), manakala Kafe Santan AirAsia terletak di The Gardens MidValley, RedQ dan RedStation (ibu pejabat AirAsia Super App) di KL Sentral.

Semua hidangan Santan AirAsia disahkan halal, dihasilkan dan dibungkus secara bersih mengikut keperluan keselamatan makanan yang ketat. Ia boleh ditempah melalui ikon “Food” di aplikasi airasia Super App atau laman web airasia.com/food serta platform penghantaran lain.

Author

Media Variasi

View all posts

View all posts


Tomi puas hati TFC mara ke separuh akhir Piala FA

KUALA NERUS: Ketua Jurulatih Terengganu FC (TFC), Tomislav Steinbruckner melahirkan rasa gembira dan berpuas hati selepas skuadnya berjaya melangkah ke separuh akhir Piala FA untuk tiga musim berturut-turut.

Pengendali kelahiran Croatia itu berkata pujian perlu diberikan kepada anak buahnya yang bermain bermati-matian untuk menghadiahkan kemenangan kepada lebih 5,000 penyokong yang hadir menyaksikan perlawanan penuh dramatik di Stadium Sultan Mizan Zainal Abidin (SSMZA).

Beliau berkata, walaupun kemenangan TFC menentang Kelantan FC sudah diramal banyak pihak, tugas itu bukan mudah kerana pasukannya dipaksa beraksi buat kali pertama pada sebelah petang dalam keadaan cuaca panas melampau.

“Sudah tentu saya gembira dan berpuas hati kerana kami menang dan akan mara ke pusingan seterusnya. Tahniah kepada pemain kerana kita berjaya capai sasaran.

“Kami bermain pada waktu petang buat kali pertama …. Ia bukan mudah namun kita pasukan yang bagus dan kita layak (menang),” katanya selepas perlawanan menentang The Red Warriors di SSMZA semalam.

TFC yang juga finalis Piala FA tahun lepas mara ke peringkat separuh akhir Piala FA selepas menundukkan Kelantan FC 4-2 hasil jaringan Azam Azmi Murad, Sony Norde, Ivan Mamut dan Syafiq Ismail.

Keputusan itu membolehkan TFC hanya selangkah untuk mengulangi pencapaian tahun lepas layak ke perlawanan akhir dengan pemenang antara Sabah dan KL City FC menanti Sang Penyu pada separuh akhir.

Sementara itu, pengendali Kelantan FC, Frank Berhardt menyifatkan kesilapan pemain menyebabkan pasukannya terpaksa pulang dengan tangan kosong.

Bagaimanapun, beliau mahu anak buahnya melupakan kekecewaan itu dan fokus kepada saingan Liga Super menentang pasukan PDRM FC akan datang. – BERNAMA


Bung Mokhtar letak jawatan Presiden Safa, mahu fokus karier politik

CYBERJAYA: Timbalan Ketua Menteri Sabah, Datuk Seri Bung Moktar Radin mengumumkan peletakan jawatan sebagai Presiden Persatuan Bola Sepak Sabah (Safa) berkuat kuasa serta-merta.

Katanya, peletakan jawatan itu dibuat atas kerelaan dirinya sendiri di samping mahu memberi fokus sepenuhnya terhadap karier politik.

Menurutnya, surat peletakan jawatan secara rasmi akan dihantar kepada Setiausaha Agung Safa dalam masa terdekat untuk dimuktamadkan.

Mengulas isu berkenaan prestasi pasukan Sabah FC, Bung Mokhtar mengakui dirinya sedikit kecewa dengan pencapaian turun naik pasukan tersebut.

Bagaimanapun, beliau percaya pasukan telah berupaya melakukan perubahan dalam pencapaian selain pembangunan bola sepak di peringkat akar umbi dapat dilaksanakan.

“Saya tetap gembira kerana sedikit sebanyak berjaya membawa perubahan kepada pentadbiran Safa dan beberapa kejayaan pasukan Sabah FC walaupun ia masih di tahap yang masih belum memuaskan.

“Mengurus badan induk bola sepak khususnya pasukan Sabah FC memerlukan sokongan serta dokongan daripada semua pihak terutama daripada peneraju utama kepimpinan negeri yang memerlukan kesungguhan untuk membantu Safa khususnya pasukan Sabah FC melangkah lebih jauh ke hadapan,” katanya seperti dilapor Sinar Harian.

Tambah beliau, sejak mengambil alih tampuk pentadbiran Safa, tiada sebarang agenda peribadi selain berhadapan dengan pelbagai cabaran dari segi kekangan waktu dan sumber kewangan untuk memajukan mutu serta pencapaian sukan bola sepak di negeri itu.

“Menjadi harapan saya dan semua peminat yang selama ini menyanjung tinggi pasukan bola sepak Sabah agar terus memberikan sokongan kepada pengganti saya,” ujarnya.

Untuk rekod, Bung Mokhtar yang juga merupakan Ahli Dewan Parlimen Kinabatangan telah memegang tampuk pentadbiran badan induk berkenaan sejak Jun 2021.

Sebelum itu, pada Disember 2020 ahli majlis tertinggi Safa sebulat suara bersetuju melantik Bung Moktar sebagai pemangku Presiden Safa dan disahkan sebagai Presiden Safa menerusi mesyuarat agung luar biasa Safa pada Jun 2021.

Author

Diyana Rahip

View all posts

View all posts


Hospital Cyberjaya berpotensi jadi hospital rujukan utama

Menteri Kesihatan, Dr Zaliha Mustafa berkata, ini kerana kedudukan Hospital Cyberjaya yang strategik, selain arena sukan Litar Antarabangsa Sepang dan ‘Silicon Valley’ Cyberjaya, yang terletak di daerah Sepang, juga akan dapat memanfaatkan perkhidmatan kesihatan hospital berkenaan.

“Kementerian Kesihatan (KKM) sedang meneliti keperluan untuk menyediakan sebuah mesin pengimejan resonans magnetik (MRI) di Hospital Cyberjaya, untuk menampung keperluan semasa serta peranan hospital ini sebagai hospital rujukan bagi sebarang kejadian bencana KLIA,” katanya dalam ucapan sempena majlis perasmian Hospital Cyberjaya di sini hari ini.

Sultan Selangor, Sultan Sharafuddin Idris Shah berkenan merasmikan Hospital Cyberjaya itu, yang dibina dengan kos kira-kira RM508.8 juta.

Dr Zaliha dalam teks ucapannya yang dibacakan timbalannya, Lukanisman Awang Sauni berkata, pembinaan Hospital Cyberjaya antara lain bertujuan mengurangkan kadar penghunian katil (BOR) hospital di Lembah Klang yang tinggi, selain mengurangkan kesesakan hospital berdekatan seperti Hospital Serdang, Hospital Kajang dan Hospital Putrajaya.

Beliau berkata pada masa ini kadar penggunaan katil di hospital awam di daerah Sepang dan Hulu Langat terutamanya Hospital Kajang, melebihi 90 peratus, manakala BOR melebihi 80 peratus di Hospital Serdang dan Hospital Ampang.

Beliau berkata, Hospital Cyberjaya yang mempunyai sembilan tingkat merupakan hospital pakar major yang menyediakan perkhidmatan kepakaran canggih dengan lapan dewan bedah, 10 bilik bersalin dan kapasiti 288 katil.

“Insya-Allah, Hospital Cyberjaya akan memanfaatkan kira-kira 282,000 penduduk di Sepang, termasuk di kawasan mukim Dengkil dan Labu,” katanya.

Beliau berkata KKM juga sedang mengkaji untuk mewujudkan perkhidmatan perubatan geriatrik dan perkhidmatan psikiatri di Hospital Cyberjaya dalam masa terdekat, dengan mengambil kira trend peningkatan warga emas dan penularan penyakit mental dalam kalangan rakyat. – BERNAMA


Cuti tambahan Aidiladha kepada penjawat awam Selangor pada 30 Jun

SHAH ALAM: Kerajaan Selangor bersetuju memberikan satu hari cuti tambahan pada Jumaat ini (30 Jun) kepada penjawat awam di bawah pentadbiran kerajaan negeri sempena sambutan Aidiladha.

Setiausaha Kerajaan Negeri, Datuk Haris Kasim berkata, cuti tambahan berkenaan berikutan pengisytiharan tarikh Aidiladha yang jatuh pada Khamis, 29 Jun bersamaan 10 Zulhijah 1444H.

Beliau berkata, kemudahan cuti tambahan tersebut adalah selaras dengan Akta Hari Kelepasan 1951 (Akta 369) dan khusus kepada semua penjawat awam di jabatan, agensi kerajaan negeri dan pihak berkuasa tempatan negeri sahaja.

“Bagaimanapun badan berkanun, anak syarikat kerajaan negeri dan pihak swasta adalah tidak tertakluk kepada arahan ini dan terpulang kepada majikan masing-masing selaras dengan Akta Kerja 1955 (Akta 265).

“Pentadbiran Kerajaan Selangor juga ingin mengucapkan Selamat Menyambut Hari Raya Aidiladha kepada semua penjawat awam dan rakyat negeri ini,” katanya dalam kenyataan. – BERNAMA


Anwar nafi dakwaan rombakan Kabinet esok

KUALA LUMPUR: Datuk Seri Anwar Ibrahim menafikan dakwaan rombakan Kabinet Kerajaan Perpaduan akan berlaku esok.

Menurut Perdana Menteri, mesyuarat Jemaah Menteri itu akan memberi tumpuan penuh terhadap laporan dan perbincangan.

“Tiada apa esok. Belum (ada keputusan).

“Tadi saya menghadap Seri Paduka (Yang di-Pertuan Agong) untuk bincang Kabinet esok, tiada kaitan lagi dengan perubahan Jemaah Menteri.

“Selepas (mesyuarat) Kabinet, saya ke Sabah (selepas itu) saya ke Abu Dhabi,” katanya kepada pemberita.

Anwar berkata demikian selepas menyampaikan ucapan penutup Khazanah Megatrends Forum di sini hari ini.

Terdahulu sebuah portal melaporkan, Perdana Menteri dijangka mengumumkan rombakan Kabinet esok selepas mesyuarat Jemaah Menteri.

Menurut laporan yang memetik sumber itu, Anwar akan membuat pengumuman terbabit esok kerana beliau akan berlepas ke Emiriah Arab Bersatu (UAE) Khamis ini, untuk lawatan rasmi.

Sementara itu, Anwar dalam ucapannya berkata, beliau sudah meminta laporan mengenai status lima hingga enam syarikat terpilih untuk melihat tempoh masa yang diambil bagi mendapatkan kelulusan muktamad.

Beliau berkata, perkara itu akan dibincangkan dalam mesyuarat Kabinet esok supaya dapat memudahkan sesebuah syarikat itu menjalankan perniagaan di Malaysia.

Bagaimanapun, beliau menegaskan tidak akan berkompromi dengan proses yang diperlukan terutamanya seperti proses penilaian impak alam sekitar (EIA).

Pada masa sama, beliau mengulangi jaminan akan membawa berita gembira dari Abu Dhabi. – Utusan

Authors

Media Variasi

View all posts

Diyana Rahip

View all posts

View all posts

View all posts


Tunku Panglima Johor juara Pro-Am GT3 Asia

KUALA LUMPUR: Selepas mencipta sejarah menjuarai Sukan Malaysia (Sukma) ke-20 baru-baru ini, Johor menggegar arena sukan antarabangsa pula dengan pencapaian dilakar Tunku Panglima Johor Tunku Abdul Rahman Sultan Ibrahim dalam kejohanan GT World Challenge Asia.

Tunku Abdul Rahman muncul sebagai juara kategori Pro-Am Asia bersama rakan sepasukan Nick Foster selepas saingan musim ini melabuhkan tirainya di Litar Antarabangsa Okayama, Jepun, pada Ahad lepas.

Lebih manis, pasukan diwakili Tunku Abdul Rahman iaitu Triple Eight Race Engineering turut muncul juara pengeluar keseluruhan kejohanan.

Pada masa sama, Tunku Putera Johor Tunku Abu Bakar Sultan Ibrahim juga menampilkan potensi yang amat baik dalam musim pertama dengan menduduki tempat kelima kategori Pro-Am bersama Jazeman Jaafar.

Sultan Johor Sultan Ibrahim Almarhum Sultan Iskandar menzahirkan rasa bangga dengan pencapaian kedua-dua anakanda baginda.

“Kita bukan sahaja cemerlang dalam temasya Sukma tetapi anak-anak saya juga mengharumkan nama Johor di persada antarabangsa.

“Saya mengucapkan tahniah kepada kedua-duanya. Kepada Iman (Tunku Panglima), teruskan kecemerlangan dan kepada Boo (Tunku Putera), cuba pintas abang kamu musim depan,” titah baginda dalam satu kenyataan hari ini. – BERNAMA


Bekalan dadah mesra pelanggan faktor peningkatan penagih di Pahang

KUANTAN: Bekalan dadah yang mesra pelanggan atau “di hujung jari” dilihat antara faktor menyumbang kepada peningkatan jumlah penagih di Pahang pada tahun ini, kata Pengarah Agensi Antidadah Kebangsaan (AADK) Negeri, Zirwatul Ahlam Zamzam.

Beliau berkata, sehingga Mei lepas sahaja sebanyak 2,515 penagih telah direkodkan, melebihi jumlah penagih yang dicatatkan pada tahun lepas seramai 2,308 individu.

“Masalah penyalahgunaan dadah di negeri ini masih terkawal namun terdapat peningkatan sedikit pada tahun ini yang kita lihat bekalan dadah yang dikatakan sebagai mesra pengguna telah menyumbang kepada peningkatan jumlah penagih.

“Kalau dahulu mungkin ada satu pot untuk dapatkan dadah, sekarang ia mobile pot kerana boleh didapati di mana sahaja selain lebih mudah apabila mereka hanya membuat pesanan melalui aplikasi dalam telefon bimbit dan bekalan boleh diperoleh misalnya menerusi penghantaran secara tunai,” katanya kepada Bernama baru-baru ini.

Mengulas lanjut, beliau berkata, sebelum COVID-19 sekitar 2019, antara lokasi yang menjadi “kegemaran” penagih ialah bangunan lama yang ditinggalkan selain ladang sawit atau getah.

Kini keadaan telah berubah apabila lokasi berkenaan tidak lagi menjadi pilihan utama dan berdasarkan risikan dijalankan, penagih cenderung menggunakan rumah sendiri, tandas awam atau kenderaan sebagai tempat melepaskan gian, katanya.

Menurutnya keadaan kehidupan kini yang semakin menekan menyebabkan sesetengah individu menggunakan dadah sebagai sumber untuk lepaskan tekanan.

“Kalau lima tahun lepas mungkin dadah tradisional seperti heroin dan morfin menjadi pilihan penagih namun kini penggunaan dadah jenis sintetik antaranya seperti syabu telah mendominasi,” katanya.

Sementara itu, Zirwatul Ahlam memaklumkan golongan belia antaranya terdiri daripada buruh am dan penganggur mencatatkan penglibatan tertinggi dengan bahan larangan itu di Pahang.

Menyentuh mengenai penglibatan golongan wanita dengan dadah, beliau berkata ia masih rendah iaitu hanya 3.6 peratus daripada 2,386 penagih setakat April dan punca penagihan itu adalah disebabkan pengaruh rakan sebaya dan pasangan selain tekanan akibat masalah keluarga.

“Bagi pelajar pula setakat ini tiada sebarang tangkapan dan tindakan undang-undang dikenakan, namun kami berusaha sehabis baik untuk kempen pencegahan bagi bendung mereka daripada terlibat dengan dadah.

“Kami juga bekerjasama erat dengan rakan strategik iaitu Kementerian Pendidikan untuk menjalankan usaha pencegahan. Selain itu, saya harap kaunselor dan guru di sekolah peka dengan perubahan anak murid… jangan sampai mereka terlibat dengan dadah untuk redakan tekanan dan masalah,” katanya.

Selain itu, beliau berkata, sebanyak 12 kawasan berisiko tinggi penagihan dadah telah dan sedang melalui penghijauan bermula 2021 dengan pelbagai inisiatif telah dilaksanakan antaranya program konsultasi bersama komuniti, program jejak prihatin selain program pengesanan orang yang disyaki (OYDS).

Setakat ini, lima lokasi iaitu Mukim Gali dan Mukim Dong di Raub, Mukim Perak (Temerloh), Mukim Pekan (Pekan) dan Mukim Chenor/Kuala Sentul (Maran) telah dihijaukan. – BERNAMA


Sarawak jalin kerjasama dengan UTHM, Universiti Salford hadapi perubahan iklim global

KUCHING: Kerajaan negeri Sarawak menjalin kerjasama dengan Universiti Tun Hussein Onn Malaysia (UTHM) dan Universiti Salford, United Kingdom untuk membangunkan penyelesaian teknologi inovatif yang boleh menangani cabaran global dan industri berikutan perubahan iklim global.

Premier Sarawak Tan Sri Abang Johari Tun Openg berkata melalui kerjasama serta kolaborasi itu kerajaan negeri menerusi Lembaga Multimedia Sarawak (SMA) akan menggunakan beberapa platform digital untuk mengumpulkan data-data yang diperlukan.

“Data ini penting untuk kita buat keputusan dan juga dasar sekiranya berlaku bencana sekali gus dapat mengurangkan bebanan yang menimpa masyarakat dan peniagaan. Ini sebagai pendekatan untuk kita mengurangkan risiko daripada apa yang berlaku.

“Dengan data disebutkan tadi, ia akan dianalisis di peringkat command centre dan sudah tentu mereka dapat memberikan cadangan kepada kerajaan mengenai apa yang harus dilakukan sebagai penyelesaian dalam menghadapi situasi bencana,” katanya pada sidang media selepas Majlis Pelancaran Transcend Sarawak di Tegas Digital Village di sini, hari ini.

Terdahulu dalan ucapannya di majlis itu, Abang Johari berkata perubahan iklim yang berlaku pada masa kini boleh mewujudkan pelbagai bencana alam, dan pengumpulan data-data yang digabungkan akan dapat membolehkan amaran awal dapat dikeluarkan.

Sementara itu Ketua Penyiasat Projek Transcend dan THINKLab Universiti Salford Prof Terrance Fernando dalam ucapan di majlis itu berkata berkata daya ketahanan pintar perlu diambil kira dalam pembangunan bandar pintar.

“Menurut Panel Antara Kerajaan mengenai Perubahan Iklim, bergantung pada cara kita mengawal pelepasan gas rumah hijau, kita akan mempunyai laluan perubahan iklim yang berbeza.

“Di bawah trajektori sedia ada, dunia dijangka mengalami kenaikan suhu purata global sekurang-kurangnya 2.7 darjah menjelang 2100. Oleh itu, adalah penting untuk kita mempertimbangkan konsep daya tahan dalam pelan pembangunan kejiranan, bandar dan wilayah kita,” tambahnya. – BERNAMA


55 sindiket dadah tumpas di tangan polis

KUALA LUMPUR: Polis Diraja Malaysia (PDRM) menumpaskan 55 sindiket dadah dalam tempoh tiga bulan sejak Julai lalu.

Pengarah Jabatan Siasatan Jenayah Narkotik (JSJN) Bukit Aman, Datuk Seri Mohd Kamarudin Md Din berkata, statistik setakat September itu berjaya menahan 208 ahli sindiket.

“JSJN berjaya membongkar 12 makmal dadah haram membabitkan 37 tangkapan.

“Bagi melumpuhkan sindiket pengedaran dadah di Malaysia, pelbagai aset sindiket yang bernilai RM30.32 juta telah disita, manakala sebanyak RM2.8 juta nilai harta telah dilucut hak,” katanya pada Rabu.

Sepanjang tempoh itu juga, JSJN merekodkan tangkapan seramai 44,147 orang di bawah pelbagai kesalahan yang termaktub di bawah Akta Dadah Berbahaya (ADB) 1952, Akta Racun 1952 dan Akta Penagih Dadah 1983.

Kata beliau, daripada jumlah tersebut, 427 individu ditahan di bawah Seksyen 3(1) ADB Langkah-Langkah Pencegahan Khas (LLPK) 1985.

“JSJN telah berjaya merampas sebanyak 7,401.33 kilogram (kg) pelbagai jenis dadah, 11,936.87 liter cecair dadah, daun ketum (19,622.54 kg), air ketum (19,494.69 liter) serta 14 pokok ganja yang membawa nilai rampasan keseluruhan berjumlah RM90.93 juta,” ujarnya.

Tambahnya, bagi mempergiat tindakan ke atas penagih dadah tegar, seramai 5,780 pesalah dadah yang mempunyai rekod kesalahan dadah berulang di bawah Seksyen 15(1)(a) ADB 1952 telah dituduh di bawah Seksyen 39C akta yang sama.

“Daripada jumlah tersebut seramai 1,785 individu telah disabitkan kesalahan di bawah seksyen yang sama,” katanya.

Mohd Kamarudin berkata, pihaknya turut menahan 173 orang penjawat awam atas pelbagai kesalahan dadah.

Justeru, JSJN menyeru orang ramai yang mempunyai maklumat mengenai aktiviti pengedaran dan penyalahgunaan dadah untuk salurkan ke Hotline JSJN di talian 012-208 7222. – Sinar Harian

Author

Media Variasi

View all posts

View all posts


Mengaku jual 1,245 unit kasut tiruan, peniaga didenda RM30,000

IPOH: Seorang peniaga kasut didenda RM30,000 oleh Mahkamah Sesyen di sini hari ini selepas mengaku bersalah menjual 1,245 unit kasut dengan menyalahgunakan cap dagang jenama Evisu pada tahun lepas.

Hakim Azizah Ahmad turut memerintahkan Poon Yoke Lee, 52, dipenjara sebulan jika gagal bayar denda berkenaan.

Mengikut kertas pertuduhan, lelaki itu didapati memperdagangkan 1,230 kasut wanita dan 15 unit kasut kanak-kanak perempuan pelbagai corak, saiz dan warna, Evisu yang merupakan suatu cap dagangan berdaftar dipakaikan dengan salah di bawah Seksyen 100 Akta Cap Dagangan 2019.

Kesalahan itu dilakukan di premis Two Percent Trading Sdn Bhd, Tingkat 1 Ipoh Parade, Jalan Sultan Abdul Jalil di sini pada 12 tengah hari, 9 Jun 2022.

Pertuduhan dikemukakan mengikut Seksyen 102 (1)(c) Akta Cap Dagangan 2019 dan boleh dihukum di bawah Seksyen 102 (1)(i) akta sama dan dibaca bersama Seksyen 34 Kanun Keseksaan yang memperuntukkan denda maksimum RM10,000 bagi setiap barang-barang yang dipakaikan dengan salah cap dagangan berdaftar atau penjara maksimum tiga tahun atau kedua-duanya jika sabit kesalahan.

Bagi kesalahan kedua atau berikutnya, boleh didenda tidak melebihi RM20,000 bagi setiap barang-barang yang dipakaikan dengan salah cap dagangan berdaftar atau dipenjarakan tidak melebihi lima tahun atau kedua-duanya.

Pendakwaan dikendalikan Pegawai Pendakwa Kementerian Perdagangan Dalam Negeri dan Kos Sara Hidup, Muhammad Ridzuan Abd Rahim manakala tertuduh diwakili peguam Mohd Khairul Fairuz Rahman.

Mahkamah turut memerintahkan kesemua 1,245 kasut dilucut hak kepada KPDN di bawah Seksyen 127(2) Akta Cap Dagangan 2019. – BERNAMA


Ramadan: Keperluan telur ayam di Melaka dijangka meningkat

MELAKA: Keperluan telur ayam untuk kegunaan isi rumah dan peniaga di Melaka sepanjang Ramadan ini dijangka meningkat antara lima hingga 10 peratus daripada 300,000 biji atau 10,000 papan telur seminggu ketika ini.

Pengarah Lembaga Pemasaran Pertanian Persekutuan (FAMA) Melaka, Hairudin Yunos berkata, ia ekoran peningkatan aktiviti perniagaan seperti makanan, kuih-muih, murtabak dan biskut raya sempena Ramadan dan Aidilfitri, khususnya dalam kalangan usahawan kecil dan sederhana.

Bagaimanapun beliau berkata, bekalan telur ayam bagi menampung keperluan di Melaka itu, dijamin mencukupi susulan pelaksanaan program intervensi bahan asas itu sejak Disember lepas hingga Jun ini.

“Menerusi program intervensi telur ayam, FAMA Melaka membekalkan kira-kira lapan juta biji telur ayam dalam tempoh Disember lepas hingga hari ini ke pusat operasi FAMA di seluruh Semenanjung.

“Setakat ini tiada telur import dibawa masuk ke negeri ini dan bekalan dilihat stabil. Melaka mempunyai beberapa pengeluar telur terbesar serta ladang satelit untuk menampung keperluan semasa di negeri ini,” katanya kepada pemberita selepas Majlis Perasmian Jualan Pra-Ramadan Melaka MADANI 2023 di sini hari ini.

Majlis anjuran Dunia Melayu Dunia Islam (DMDI) dengan kerjasama FAMA negeri itu dirasmikan Yang Dipertua Negeri Melaka, Tun Mohd Ali Mohd Rustam, yang juga merupakan Presiden DMDI.

Hairudin berkata, FAMA negeri juga mewujudkan Egg Action Team@Melaka (EAT@MELAKA) bagi memantau dari segi bekalan dan harga jualan semasa telur ayam dalam usaha mengekang kenaikan harga dan kekurangan bekalan.

Dalam perkembangan lain, beliau berkata pihaknya mengadakan libat urus bersama kira-kira 30 usahawan kecil dan sederhana kuih-muih serta biskut raya di negeri itu bagi memastikan kumpulan itu memperoleh bekalan telur ayam yang diperlukan untuk pengoperasian perniagaan mereka.

“Libat urus ini kita mulakan kira-kira tiga minggu lepas dan menerusi sesi itu setiap peniaga mempunyai keperluan telur ayam yang berbeza dari segi gred serta jumlah bekalan.

“Sebagai contoh, untuk peniaga kuih bahulu mereka memerlukan telur ayam gred AA dan kita akan membantu mereka untuk mendapatkan bekalan yang diperlukan,” katanya. – BERNAMA


Tiada kesalahan jenayah dalam kes Hakim Nazlan – PM Anwar

KUALA LUMPUR: Siasatan Suruhanjaya Pencegahan Rasuah Malaysia (SPRM) mendapati tiada kesalahan jenayah dilakukan dalam kes membabitkan Hakim Mahkamah Rayuan, Datuk Mohd Nazlan Mohd Ghazali yang sebelum ini dikaitkan dengan kes rasuah.

Perdana Menteri, Datuk Seri Anwar Ibrahim berkata, perkara itu juga dipersetujui Jabatan Peguam Negara.

“SPRM setelah mendapat laporan membuka kes atau kertas siasatan terhadap Datuk Mohd Nazlan Mohd Ghazali (Hakim Mahkamah Rayuan) berhubung dengan kes rasuah.

“SPRM menyiasat dengan teliti perkara tersebut dan mendapati tiada kesalahan jenayah dilakukan dan perkara ini dipersetujui Jabatan Peguam Negara,” kata beliau pada persidangan Dewan Negara hari ini.

Anwar berkata demikian ketika menjawab soalan tambahan Senator Datuk A. Kesavadas mengenai status siasatan terhadap Mohd Nazlan berhubung tohmahan rasuah dan percanggahan isu konflik kepentingan dikatakan wujud di pihak hakim berkenaan ketika mengendalikan perbicaraan Datuk Seri Najib Tun Razak dalam kes SRC International Sdn Bhd.

Berhubung konflik kepentingan, Anwar berkata, isu yang sama diputuskan Mahkamah Persekutuan ketika menolak permohonan Najib bagi mengemukakan keterangan tambahan atau keterangan baharu.

“Dengan kata lain, isu konflik kepentingan diputuskan secara muktamad oleh mahkamah tertinggi negara,  sementara itu pada 9 Ogos 2022 pihak defendan menarik balik dakwaan ke atas Hakim Nazlan.

“Alasan keputusan Mahkamah Persekutuan adalah relevan kerana memuktamadkan kes ini, bahawa sumber wang yang dikatakan diselewengkan daripada SRC International Sdn Bhd tidak relevan bagi tujuan pembuktian pertuduhan melibatkan kesalahan pecah amanah,” kata beliau.

Perdana Menteri berkata, elemen penting untuk dibuktikan bagi pertuduhan tersebut adalah sama ada  tertuduh mempunyai dominasi terhadap dana yang diselewengkan.

“Mahkamah Persekutuan mendapati bahawa tidak ada kaitan pekerjaan terdahulu hakim Nazlan di Maybank dengan pertuduhan tersebut. Sumber dana yang diselewengkan itu tidak releven juga diakui peguam defenden.

“Jika sumber wang sedemikian tidak relevan maka peranan atau pekerjaan Hakim Nazlan di Maybank juga adalah tidak releven. Demikian keputusan Mahkamah Persekutuan dan kerajaan memperakui keputusan mahkamah tersebut,” katanya.

Sebelum ini, Hakim Mohd Nazlan disahkan bahawa pada 2006 beliau memegang jawatan sebagai Peguam Am dan Setiausaha Syarikat Maybank Investment Bank Berhad. – BERNAMA


PRU15: PN menang kerusi Padang Serai dengan majoriti 16,260 undi

KULIM: Calon Perikatan Nasional (PN), Datuk Azman Nasrudin memenangi kerusi Parlimen Padang Serai yang ditandinginya dalam Pilihan Raya Umum ke-15 (PRU15) kawasan itu yang berlangsung pada Rabu.

Keputusan pilihan raya itu diumumkan Pegawai Pengurus Pilihan Raya Parlimen Padang Serai, Datuk Abdul Bari Abdullah kira-kira pukul 10.55 malam di pusat penjumlahan rasmi undi di Dewan Kompleks Sukan Kulim Hi-Tech di sini.

Azman yang juga Ahli Dewan Undangan Negeri (DUN) Lunas memperoleh 51,637 undi menewaskan lima calon lain dengan majoriti 16,260 undi.

Calon PH Dr Mohamad Sofee Razak memperoleh jumlah undi kedua tertinggi iaitu 35,377 diikuti calon Barisan Nasional (BN), Datuk C Sivaraj (2,983 undi), calon Bebas, Sreanandha Rao (846 undi), calon Pejuang, Hamzah Abd Rahman (424 undi) dan calon Warisan, Mohd Bakhri Hashim (149 undi).

Sivaraj dan Mohd Bakhri sebelum ini mengumumkan menarik diri daripada pilihan raya itu bagi memberi laluan dan menyokong calon PH Mohamad Sofee, namun berdasarkan peraturan pilihan raya nama mereka kekal pada kertas undi kerana pencalonan mereka telah disahkan.

Turut hadir menyaksikan kemenangan calon PN itu beberapa pimpinan PN termasuk Pengerusi PN Kedah yang juga Menteri Besar Kedah, Datuk Seri Muhammad Sanusi Md Nor serta Ahli Parlimen Arau, Datuk Seri Dr Shahidan Kassim.

Sementara itu, SPR turut mengumumkan peratusan keluar mengundi selepas semua 46 pusat pengundian ditutup 6 petang semalam adalah 68.95 peratus.

Kemenangan PN di Padang Serai itu menyaksikan gabungan itu menambah bilangan kerusi Parlimen yang dimenangi pada PRU 19 Nov lepas kepada 74 kerusi di seluruh negara dan mengukuhkan kedudukannya  di Kedah dengan memiliki 14 daripada 15 kerusi Parlimen di negeri ini.

PH pula kekal 82 kerusi, BN (30), Gabungan Parti Sarawak (23), Gabungan Rakyat Sabah (enam), Warisan (tiga), Bebas (dua) manakala Parti Bangsa Malaysia dan Parti Kesejahteraan Demokratik Masyarakat (KDM) masing-masing menang satu kerusi.

Suruhanjaya Pilihan Raya (SPR) sebelum ini menetapkan hari pengundian PRU15 bagi Parlimen Padang Serai yang sepatutnya berlangsung pada 19 Nov lepas ditangguhkan dan dilaksanakan pada hari ini berikutan  seorang calon telah disahkan iaitu M Karupaiya, 69, meninggal dunia dipercayai akibat serangan jantung dan komplikasi kesihatan pada 16 Nov lepas.

Pada PRU14, Karupaiya yang mewakili PH menang kerusi Parlimen itu dengan majoriti 8,813 undi menewaskan calon PAS, Muhamad Sobri Osman dan calon BN, Datuk Dr Leong Yong Kong. – BERNAMA


Grand Final KFMD 2022 Piala Lautan Variasi sengit, berakhir penuh meriah

SUBANG: Grand Final Kejohanan Futsal MOTA Dalaman (KFMD) 2022 Piala Lautan Variasi yang diadakan di Sportizza Subang pada Ahad berlangsung penuh sengit sebelum diakhiri dengan acara penyampaian pingat, plak dan piala yang penuh meriah.

Semua pemenang daripada pasukan setiap lima kategori iaitu; bawah 6 tahun, bawah 8 tahun, bawah 10 tahun, bawah 12 tahun, dan bawah 16 tahun menerima hadiah kemenangan.

Acara penyampaian hadiah yang bermula sekitar jam 5 petang dengan hadiah disampaikan oleh Presiden dan Pengurus Besar MOTA Akademi, Taufik Yaiyah serta Pengarah Urusan Lautan Variasi, Datuk Syed Nasir Hussin Syed Peer kepada pemenang.

Berikut adalah keputusan akhir kejohanan tersebut;

Kategori bawah 6 tahun ‘plate’:
– Johan: MOTA Akademi Klang
– Naib Johan: MOTA Akademi Gombak Rangers

Kategori bawah 6 tahun ‘cup’:
– Johan: MOTA Akademi Gombak Warriors
– Naib Johan: MOTA Akademi Puchong
– Tempat Ketiga: MOTA Akademi Sungai Buloh

Kategori bawah 8 tahun ‘plate’:
– Johan: MOTA Akademi Klang
– Naib Johan: MOTA Akademi Cyberjaya

Kategori bawah 8 tahun ‘cup’:
– Johan: MOTA Akademi Gombak Warriors
– Naib Johan: MOTA Akademi Putrajaya
– Tempat Ketiga: MOTA Akademi Bukit Damansara

Kategori bawah 10 tahun ‘plate’:
– Johan: MOTA Akademi Putrajaya
– Naib Johan: MOTA Akademi Ampang

Kategori bawah 10 tahun ‘cup’:
– Johan: MOTA Akademi Gombak Warriors
– Naib Johan: MOTA Akademi Ampang
– Tempat Ketiga: MOTA Akademi Cheras

Kategori bawah 12 tahun ‘plate’:
– Johan: MOTA Akademi Gombak Warriors
– Naib Johan: MOTA Akademi Bangi

Kategori bawah 12 tahun ‘cup’:
– Johan: MOTA Akademi Ampang
– Naib Johan: MOTA Akademi Klang Lama
– Tempat Ketiga: MOTA Akademi Puchong Red Warriors

Kategori bawah 16 tahun ‘plate’:
– Johan: MOTA Akademi Bangsar Damansara
– Naib Johan: MOTA Akademi Klang

Kategori bawah 16 tahun ‘cup’:
– Johan: MOTA Akademi Klang Lama
– Naib Johan: MOTA Akademi Cheras
– Tempat Ketiga: MOTA Akademi Gombak Warriors

Author

Faridah Amiratul

View all posts

View all posts


Kerajaan digesa tambah baik Akta Insolvensi

KUALA LUMPUR: Kerajaan digesa menambah baik pindaan Akta Insolvensi 1967 pada 2017 untuk membela nasib golongan yang dihukum bankrap.

Ketua Aktivis Persatuan Pengguna Islam Malaysia (PPIM), Datuk Nadzim Johan berkata, setakat November tahun lalu, seramai 270,234 orang diisytihar bankrap dan mereka seolah-olah tidak mempunyai masa depan kerana sukar untuk bangkit semula.

Katanya, kerajaan perlu memberikan dinamisme dalam undang-undang bankrap supaya boleh ditadbir urus dengan lebih baik bagi membolehkan golongan itu lebih produktif.

“Golongan belia dan warga emas yang bankrap menerima kesan teruk sehingga ada yang kini masih berstatus bankrap walaupun berumur 75 tahun.

“Berbanding golongan bankrap yang dijatuhi hukuman selepas Oktober 2017, mereka menerima beberapa penambahbaikan dalam pindaan Akta Insolvensi seperti peruntukan Seksyen 33C iaitu Pelepasan Automatik selepas tiga tahun bankrap dan lapan pindaan lain dalam pindaan itu,” katanya dalam sidang akhbar pada Selasa.

Nadzim berkata, golongan bankrap sebelum pindaan itu dibuat biasanya perlu menunggu sehingga 15 tahun pentadbiran kes di Jabatan Insolvensi Malaysia sebelum layak memohon bebas bankrap.

Kata beliau, sepatutnya golongan bankrap khususnya belia diberi peluang kedua, manakala golongan warga emas perlu dibebaskan secara automatik kerana faktor umur dan kesihatan mereka.

“Oleh itu, antara cadangan penambahbaikan adalah kerajaan perlu menguatkuasakan Seksyen 33C tanpa melihat tahun hukuman dijatuhkan dan meluaskan pembebasan Sijil Ketua Pengarah Insolvensi Seksyen 33A kepada semua golongan bankrap yang memohon.

“Ini kerana kira-kira satu atau tiga orang sahaja daripada 100 orang yang memohon mendapat kelulusan,” ujarnya.

Dalam pada itu, Pengerusi Persatuan Kontraktor Jentera Mekanikal dan Elektrikal Melayu Malaysia (Baru), Datuk Seri Mohd. Effandie Ahmad yang turut hadir berkata, kebanyakan golongan bankrap bukan tidak mampu membayar hutang, tetapi tidak mempunyai masa yang mencukupi berikutan pelbagai halangan seperti pandemik COVID-19.

“Semasa pandemik, ramai orang bankrap kerana bank tidak membenarkan penstrukturan semula dengan memanjangkan tempoh hutang dan mengurangkan bayaran bulanan.

“Bank sepatutnya menunjukkan belas ihsan dengan penstrukturan semula hutang kerana bank tidak akan mengalami apa-apa kerugian pun, sebab masih mendapat faedah daripada hutang,” katanya.

Tambahnya, tekanan yang dialami golongan bankrap itu menyebabkan pelbagai kesan seumur hidup, malah ada yang bunuh diri dan perpecahan rumah tangga.

Author

Tun Puteh Wanti

View all posts

View all posts


KWSP perincikan mekanisme bagi FSA2, bermula 7 April

Menurut KWSP dalam kenyataan hari ini, ahli yang memenuhi kriteria kelayakan boleh memohon menerusi bank yang mengambil bahagian iaitu MBSB Bank dan Bank Simpanan Nasional (BSN), selain mempertimbangkan penyertaan lebih banyak bank.

“Semasa fasa satu, yang akan bermula pada 7 April dan kekal dibuka selama setahun, ahli yang layak berumur 40 tahun ke atas boleh memohon, tertakluk kepada kesediaan bank yang mengambil bahagian,” menurut KWSP.

Sementara itu, menurut KWSP,  tarikh mula fasa dua untuk ahli di bawah umur 40 tahun akan diumumkan dalam masa terdekat.

Institusi itu memaklumkan dengan kemudahan berkenaan semua ahli KWSP warganegara Malaysia di bawah umur 55 tahun boleh membuat notis awal untuk Pengeluaran Umur 50 Tahun atau 55 Tahun, dengan syarat mereka mempunyai jumlah minimum RM3,000 dalam Akaun Dua KWSP.

“Jumlah pembiayaan maksimum telah ditetapkan pada RM50,000, tertakluk kepada baki Akaun Dua KWSP, dengan tempoh pembayaran balik sehingga 10 tahun,” menurut kenyataan itu.

Jelas KWSP, kadar faedah (konvensional) atau kadar keuntungan (Islamik) yang akan dikenakan oleh bank yang mengambil bahagian di bawah program itu adalah antara empat hingga lima peratus, lebih rendah dan lebih berpatutan daripada kadar pasaran semasa iaitu lapan hingga 15 peratus.

“Sekiranya ahli membuat notis awal untuk Pengeluaran Umur 50 Tahun, KWSP akan membayar prinsipal dan dividen terkumpul daripada Akaun Dua ke dalam akaun pembiayaan ahli dengan bank pada mana-mana peringkat umur antara 50 dan 54 tahun mengikut pilihan ahli.

“Jika ahli memilih Pengeluaran Umur 55 Tahun, KWSP akan membayar prinsipal dan dividen terkumpul daripada Akaun Dua ke dalam akaun pembiayaan ahli dengan bank pada umur 55 tahun,” menurut kenyataan itu.

Selain itu, KWSP memaklumkan jumlah yang dibayar akan digunakan untuk menjelaskan baki pembiayaan peribadi, sekiranya ada, sebelum memulangkan sebarang lebihan kepada ahli.

Menurut badan itu, simpanan ahli akan kekal dalam Akaun Dua dan terus menerima dividen tahunan KWSP, seterusnya membolehkan mereka menerima manfaat daripada kuasa pengkompaunan dividen ke atas simpanan persaraan, di samping masih memenuhi keperluan kewangan jangka pendek mereka.

“Ahli boleh membatalkan notis awal Pengeluaran Umur 50 Tahun atau 55 Tahun dengan memaklumkannya kepada KWSP sekiranya telah menyelesaikan sepenuhnya pembiayaan peribadi mereka.

“Sebaik sahaja notis awal dibatalkan, jumlah yang dipohon untuk pengeluaran (prinsipal dan dividen terkumpul) dalam Akaun 2 boleh digunakan untuk pengeluaran prapersaraan lain daripada KWSP,” katanya

Menurut KWSP, FSA2 bertujuan membantu ahli mendapatkan pembiayaan peribadi daripada institusi perbankan dan simpanan dalam Akaun Dua hanya boleh digunakan untuk membayar pembiayaan peribadi ini menerusi permohonan awal Pengeluaran Bersyarat Umur 50 Tahun atau 55 Tahun, berdasarkan pengeluaran sedia ada yang dibenarkan di bawah Akta KWSP 1991 (Akta).

“Pihak bank akan mentadbir sepenuhnya proses permohonan untuk pembiayaan peribadi melalui kemudahan ini, tertakluk kepada penilaian pembiayaan dan rangka kerja kredit mereka.”

Menurut KWSP, permohonan pembiayaan peribadi boleh dibuat secara dalam talian menerusi institusi perbankan yang mengambil bahagian dan ahli perlu melakukan semakan kelayakan sebelum memohon di https://fsa2.kwsp.gov.my  yang turut menyediakan soalan-soalan lazim berserta jawapan berkenaan fasiliti itu bermula 5 April ini.

Ahli juga perlu mendaftar atau mengemas kini nombor telefon bimbit menerusi terminal kendiri di mana-mana cawangan KWSP bagi tujuan penerimaan kod pemberian kuasa transaksi (TAC) untuk pengesahan identiti.

Untuk maklumat lanjut mengenai FSA2, ahli boleh merujuk laman web KWSP di www.kwsp.gov.my atau hubungi Pusat Pengurusan Perhubungan di 03-8922 6000. – BERNAMA


Rogol bayi 11 bulan hingga maut, lelaki berdepan tali gantung

PUTRAJAYA: Mahkamah Rayuan mengekalkan hukuman mati terhadap seorang bekas pengunting rambut atas kesalahan membunuh seorang bayi perempuan berusia 11 bulan, lima tahun lalu.

Rayuan tertuduh, Hazmi Majid, 41, ditolak oleh barisan hakim yang diketuai Datuk Hanipah Farikullah, kerana hakim perbicaraan tidak melakukan sebarang kesilapan dalam fakta dan undang-undang dalam mendapati perayu bersalah seperti pertuduhan.

“Kecederaan yang dilakukan ke atas bayi itu, dalam keadaan biasa adalah mencukupi untuk menyebabkan kematian.

“Kami mendapati keputusan hakim (Mahkamah Tinggi) adalah selamat, berdasarkan keseluruhan bukti. Oleh itu, rayuan ini ditolak dan sabitan dikekalkan,” kata Hakim Hanipah seperti dilapor Harian Metro.

Pengekalan hukuman gantung itu susulan Mahkamah Tinggi Shah Alam mendapati Hazmi bersalah atas keputusan tersebut pada 20 Ogos 2021.

Untuk rekod, Hazmi yang juga suami kepada pengasuh mangsa, didakwa membunuh dan menyebabkan kematian Nur Muazara Ulfa Mohammad Zainal, di sebuah unit di Pangsapuri Sri Cempaka, Jalan 6/3, Seksyen 16, Bandar Baru Bangi, antara 10.30 pagi dan 1.30 tengah hari, pada 7 November 2018.

Pertuduhan dibuat di bawah Seksyen 302 Kanun Keseksaan, yang memperuntukkan hukuman mati.

Terdahulu, media melaporkan bayi terbabit meninggal dunia selepas dua hari berada dalam keadaan kritikal di Hospital Serdang, Selangor dipercayai akibat penderaan fizikal dan seksual oleh Hazmi.

Ibu mangsa sebelum ini dimaklumkan bahawa bayi itu dihantar ke hospital oleh pasangan terbabit yang mendakwa kanak-kanak itu tercekik buah epal.

Bagaimanapun, pemeriksaan lanjut ke atas mangsa mendapati terdapat kesan koyakan pada selaput dara dan duburnya dan laporan Patologi mendapati punca kematian mangsa disebabkan ‘impak dipercayai objek tumpul terhadap kepala dan tengkoraknya.

Author

Diyana Rahip

View all posts

View all posts


Rafizi-Syahir capai persetujuan, Astro AWANI anjur Debat Ekonomi Malaysia 9 Ogos

KUALA LUMPUR: Penolong Setiausaha Agung PAS, Mohd Syahir Sulaiman berubah fikiran dan bersetuju menerima undangan Timbalan Presiden PKR, Rafizi Ramli untuk berdebat.

Bukan sekadar bersetuju menerima jemputan, bahkan, Mohd Syahir yang juga Ahli Parlimen Bachok sedia berdebat dengan Menteri Ekonomi itu tanpa sebarang syarat.

Menurut Mohd Syahir, persetujuan itu dibuat setelah beliau mempertimbangkan semula jemputan Rafizi serta mendapat keizinan pucuk pimpinan parti.

“Justeru pemilihan tarikh, moderator, format, dan media, saya serahkan kepada pihak Rafizi untuk tetapkan. Pemilihan tajuk saya cadangkan, “MALAYSIA LEBIH BAIK”,” katanya dalam e-mel kepada Rafizi, pada Selasa.

Sementara itu, Setiausaha Sulit Kanan kepada Menteri Ekonomi, Mohd Rashidi Ruslan dalam balasan e-mel kepada Syahir berkata, Rafizi menzahirkan ucapan terima kasih atas persetujuan mengenai debat tersebut.

“Sehubungan itu pentadbiran ini mencadangkan Astro AWANI dilantik sebagai pihak berkecuali bagi menganjurkan debat tersebut.

“Pentadbiran ini mencadangkan agar tarikh debat tersebut diadakan pada Rabu 9 Ogos 2023 atau satu tarikh sebelum Hari Mengundi Pilihan Raya Negeri iaitu sebelum 12 Ogos 2023.

“Perbincangan mengenai ketetapan tarikh serta format debat tersebut akan diuruskan oleh pihak Astro AWANI dan dipersetujui secara bersama kedua-dua pihak,” katanya.

Mengulas lanjut, Mohd Rashidi berkata, Rafizi turut mengucapkan tahniah kepada Syahir atas penerimaan jemputan bagi menjayakan debat berkenaan.

“Semoga debat tersebut akan dilangsungkan dengan jayanya di dalam meraikan perbezaan pandangan serta idea dan dapat dijadikan sebagai satu wadah di dalam membudayakan kematangan demokrasi di negara ini,” ujar Rafizi yang juga Timbalan Presiden PKR itu lagi.

Sebelum ini, Rafizi yang dalam ceramahnya mencabar bekas Menteri Kanan Perdagangan Antarabangsa dan Industri, Datuk Seri Mohamed Azmin Ali untuk berdebat dengannya mengenai ekonomi Malaysia.

Kata Rafizi, cabaran berdebat tersebut bagi membuktikan rekod Mohamed Azmin ketika menjadi Menteri Kanan Perdagangan Antarabangsa dan Industri lebih baik daripada Kerajaan Perpaduan sekarang.

Bagi menjayakan debat berkenaan, Astro AWANI menawarkan ruang buat kedua-dua pemimpin berkenaan berdebat di pentas.

Bagaimanapun, Azmin meletakkan syarat menyebabkan hasrat Rafizi tidak kesampaian.

Tidak berputus asa, Rafizi kemudiannya mempelawa Menteri Besar Kedah, Datuk Seri Muhammad Sanusi Md Nor pula menggantikan Azmin dalam membincangkan isu ekonomi negara.

Sekali lagi, hasrat Rafizi tidak tercapai kerana Muhammad Sanusi juga menolak pelawaan itu.

Pelawaan ketiga Ahli Parlimen Pandan itu kemudiannya terarah kepada Mohd Syahir yang juga pada awalnya menolak jemputan itu.

Namun, hari ini, Mohd Syahir memberikan persetujuannya untuk berdebat dengan Rafizi tanpa syarat.

Author

Media Variasi

View all posts

View all posts


Anak jutawan RF3 World dedah diri Sultan Pemurah

KUALA LUMPUR: Tidak lagi berselindung di sebalik akaun Tiktok Sultan Pemurah yang diburu netizen, akhirnya identiti pemilik akaun itu terbongkar, iaitu anak sulung kepada jutawan Melayu, Datuk Seri Nazeri Omar.

Nazeri adalah Ketua Pegawai Eksekutif RF3 World Sdn Bhd iaitu sebuah syarikat produk kecantikan.

Identitinya terbongkar apabila, pemilik akaun bernama Zengky, mendedahkan beberapa bukti menyamai maklumat yang pernah diselidik netizen, seperti suara dan ‘gift’ lion oleh Sultan Pemurah, sebelum ini.

Ia hasil daripada salah satu perkongsian ‘live’ di Tiktok membabitkan antara pempengaruh seperti Ryan Bakery, ourthrift.co2, mamatgotnochill, dan Zengky, semalam.

Zengky mendedahkan dirinya sendiri bagi menjawab teka teki netizen yang sebelum ini membuat andaian identiti itu adalah Hairul Azreen dan ramai lagi artis lain.

Berdasarkan tinjauan MEDIA VARIASI, rata-rata netizen yang mendakwa mengenali rapat Zengky memberitahu pemuda itu anak kepada pengasas RF3, seorang pemurah, rendah diri dan suka tertawa, tidak seperti anak golongan elit yang lain.

Media sosial sebelum ini disensasikan dengan kemunculan Sultan Pemurah di Tiktok secara tiba-tiba apabila dikatakan memberikan pelbagai ‘gift’ mewah kepada beberapa pemilik akaun termasuk Ryan Bakery, Wawa Zainal dan Aeril Zafril, individu buta penglihatan kak Anis, dan anak Datuk Seri Vida iaitu Kacak.

Jumlah harga hadiah yang pernah diberikan kepada Ryan oleh Sultan Pemurah ketika awal kemunculannya itu adalah sekitar 300,000 Coins dan perlu labur RM19,958 untuk beli Coins sebanyak itu di TikTok.

Bagaimanapun, Sultan Pemurah dikatakan terus kekal rendah diri meskipun menyatakan akan terus muncul secara random dalam live sesiapa sahaja di TikTok.

Author

Tun Puteh Wanti

View all posts

View all posts


Isu hutang negara, bantuan gempa bumi antara tumpuan Dewan Rakyat hari ini

KUALA LUMPUR: Kedudukan terkini jumlah hutang negara, bantuan Malaysia kepada kerajaan Turkiye dan Syria berikutan bencana gempa bumi serta isu kes rasuah antara tumpuan persidangan Dewan Rakyat, hari ini.

Berdasarkan Aturan Urusan Mesyuarat, soalan berkenaan akan dijawab oleh Perdana Menteri, Datuk Seri Anwar Ibrahim pada sesi Waktu Pertanyaan-Pertanyaan Menteri.

Bagi soalan berkaitan hutang negara yang dibangkitkan Wong Kah Woh (PH-Taiping), beliau turut meminta Perdana Menteri menyatakan punca kenaikan hutang negara setiap tahun serta usaha kerajaan menyelesaikannya.

Datuk Iskandar Dzulkarnain Abdul Khalid (PN-Kuala Kangsar) yang bertanyakan mengenai gempa bumi turut meminta perincian kos keseluruhan atur gerak anggota Pasukan Mencari Dan Menyelamat Khas Malaysia (SMART) yang dihantar ke kawasan bencana di Turkiye dan Syria.

Sementara itu, Lo Su Fui (GRS-Tawau) yang bertanyakan mengenai penyiasatan kes rasuah meminta Perdana Menteri menyatakan strategi penambahbaikan dan fokus utama kerajaan melalui Suruhanjaya Pencegahan Rasuah Malaysia (SPRM) untuk memastikan penyiasatan jenayah itu mendatangkan impak yang besar.

Semasa sesi Pertanyaan Bagi Jawab Lisan, Zahir Hassan (PH-Wangsa Maju) bertanyakan kepada Menteri Komunikasi dan Digital mengenai dasar jangka masa pendek, pertengahan dan panjang Kementerian terhadap aplikasi media sosial seperti TikTok yang disalah guna hingga menjejaskan perpaduan rakyat.

Datuk Rosol Wahid (PN-Hulu Terengganu) pula meminta Menteri Perdagangan Dalam Negeri dan Kos Sara Hidup menyatakan inisiatif yang dirangka di bawah Majlis Tindakan Sara Hidup Negara (NACCOL) dan perancangan jangka pendek, sederhana dan panjang kementerian itu untuk menangani bebanan kos sara hidup yang tinggi.

Selepas sesi soal jawab, Perdana Menteri dijadual membentangkan usul bagi menubuhkan Jawatankuasa Pemilih yang akan dipengerusikannya serta melantik enam Ahli Parlimen lain.

Selain itu, turut dibentangkan ialah usul Menjunjung Kasih dan Perbahasan Titah Diraja yang akan menyaksikan ahli-ahli Dewan Rakyat akan mengambil bahagian dalam perbahasan usul.

Persidangan Dewan Rakyat kali ini berlangsung selama 29 hari sehingga 30 Mac ini. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Gempa bumi sederhana landa Luzon, Filipina

KUALA LUMPUR: Gempa bumi sederhana berukuran 5.4 pada skala Richter melanda Luzon, Filipina pada 8.49 pagi tadi.

Jabatan Meteorologi Malaysia (MetMalaysia) dalam kenyataan hari ini memaklumkan gempa itu berlaku pada jarak 64 kilometer (km) timur dari Bandar Tuguegarao, Filipina dengan kedalaman 45km.

Bagaimanapun penilaian awal mendapati tiada ancaman tsunami kepada Malaysia.- BERNAMA


Dakwaan fitnah: Polis ambil keterangan, rampas telefon bimbit Rafizi

KUALA LUMPUR: Timbalan Presiden PKR, Rafizi Ramli, telah selesai memberi keterangan kepada polis hari ini berhubung dakwaannya mengeluarkan kenyataan fitnah mengaitkan Menteri  di Jabatan Perdana Menteri (Tugas-Tugas Khas), Datuk Dr Abd Latiff Ahmad.

Rafizi dilihat tiba di Ibu Pejabat Polis Daerah Sentul kira-kira jam 3 petang bersama tiga peguam Adi Zulkarnain Zulkafli, Mohd Ashraf Othman dan Nik Zarith Nik Moustpha  dan selesai memberi keterangan pada jam 4.44 petang.

Ketua Polis Daerah Sentul ACP, Beh Eng Lai, ketika dihubungi Bernama, mengesahkan bahawa polis telah merakam percakapan Rafizi dan membuka kertas siasatan susulan laporan polis oleh pegawai khas menteri berkenaan, Sayed Ahmad Muizzuddin Al Sayed Mohamad, Selasa lalu.

Katanya, polis turut merampas satu unit telefon bimbit milik Rafizi untuk siasatan.

Katanya, siasatan dijalankan mengikut Seksyen 500 Kanun Keseksaan kerana memfitnah dan Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian.

Dalam laporan polis itu, Rafizi didakwa telah mengeluarkan beberapa kenyataan fitnah, kononnya wanita bernama Zainab Mohd Salleh yang memperoleh projek pembinaan Kapal Tempur Pesisir (LCS) adalah isteri kepada Abd Latif. – BERNAMA


Kes 1MDB: Najib gagal dalam rayuan untuk dapatkan dokumen bank

PUTRAJAYA: Datuk Seri Najib Tun Razak hari ini gagal dalam rayuannya bagi mendapatkan dokumen perbankan berkaitan bank pelaburan Goldman Sachs dan keluarga bekas Gabenor Bank Negara Tan Sri Dr Zeti Akhtar Aziz untuk digunakan dalam perbicaraan kesnya melibatkan dana 1Malaysia Development Bhd (1MDB).

Keputusan itu dibuat panel tiga hakim Mahkamah Rayuan terdiri daripada Datuk Seri Kamaludin Md Said, Datuk Wira Ahmad Nasfy Yasin dan Datuk Nordin Hassan yang menolak rayuan Najib.

Nordin, yang menyampaikan keputusan mahkamah berkata, dokumen yang diminta Najib berkaitan dakwaan dana yang diterima oleh keluarga Zeti tidak relevan dengan pertuduhan yang dihadapinya (Najib) dan dokumen itu tidak akan membantunya dalam pembelaan diri.

“Dokumen itu tidak akan membantu perayu (Najib) untuk membuktikan kekurangan pengetahuannya tentang transaksi dalam akaun banknya. Selain itu, pembelaan perayu seperti yang dikemukakan kepada saksi pendakwaan adalah beliau telah diperdaya oleh seorang yang bernama Jho Low.

Beliau berkata, mahkamah juga mendapati kredibiliti Zeti, walaupun jika terbukti tidak boleh dipercayai, akan menunjukkan konsistensi atau tidak konsisten dengan fakta dan isu dalam kes Najib.

Dalam permohonannya, Najib berkata, dokumen perbankan itu relevan untuk pembelaan dalam perbicaraannya bagi pertuduhan penyelewengan RM2.3 bilion dana 1MDB bertujuan menunjukkan integriti Zeti sebagai Gabenor Bank Negara Malaysia ketika itu telah terjejas serta mencabar kredibilitinya.

Mengenai permohonan Najib untuk mendapatkan keterangan saksi yang direkodkan oleh Suruhanjaya Pencegahan Rasuah Malaysia (SPRM), hakim itu berkata, di bawah undang-undang, kenyataan itu adalah dokumen istimewa.

Beliau berkata, alasan tidak mendedahkan keterangan saksi adalah untuk mengelak bahaya sebenar terhadap saksi.

Mengenai permohonan Najib untuk mendapatkan telefon bimbit dan kata laluan bekas jurubank Sachs Goldman, Tim Leissner, hakim itu berkata barang-barang itu tidak berada dalam simpanan pihak pendakwaan dan mahkamah tidak akan bertindak sia-sia.

“Adalah keputusan sebulat suara kami bahawa tidak ada kesilapan oleh Mahkamah Tinggi terhadap kedua-dua usul pemula (Najib) yang mewajarkan campur tangan mahkamah ini,” katanya sambil menambah bahawa rayuan itu ditolak dan keputusan Mahkamah Tinggi disahkan.

Bekas Perdana Menteri itu merayu terhadap keputusan Mahkamah Tinggi pada 12 Julai tahun lepas yang menolak dua permohonan penemuannya untuk meminta pihak pendakwaan dalam perbicaraan kes 1MDBnya mendedahkan dokumen perbankan yang dikaitkan dengan keluarga Zeti atas dakwaan bahawa keluarganya didakwa menerima wang daripada ahli perniagaan dalam buruan Low Taek Jho atau dikenali sebagai Jho Low.

Najib memfailkan permohonan pada 24 Mac tahun lepas untuk meminta pihak pendakwaan memberikan beberapa penyata perbankan daripada syarikat termasuk Aktis Capital Singapore Pte Ltd, Country Group Securities Public Company Ltd, ACME Time Ltd (BVI), Butamba Investments Ltd dan Central Holdings Ltd, dipercayai mempunyai kaitan dengan Jho Low dan keluarga Zeti dalam kes 1MDBnya.

Beliau juga memfailkan permohonan kedua pada 7 April tahun lepas untuk mendapatkan perjanjian penyelesaian sulit antara kerajaan dan Goldman Sachs Group pada 2020 dan transkrip atau laporan forensik berhubung telefon bekas rakan kongsi Goldman Sachs di Asia, Tim Leissner.

Najib kini dibicarakan atas empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan kesnya kini didengar di Mahkamah Tinggi di hadapan Hakim Datuk Collin Lawrence Sequerah.

Bekas anggota Parlimen Pekan itu kini menjalani hukuman penjara 12 tahun selepas Mahkamah Persekutuan mengekalkan sabitan atas kesalahan penyelewengan RM42 juta dana SRC International Sdn Bhd pada 23 Ogos tahun ini.

Sementara itu, Timbalan Pendakwa Raya Kanan Datuk Seri Gopal Sri Ram yang ditemui pemberita kemudiannya berkata pihak pendakwaan akan memanggil tujuh lagi saksi termasuk Zeti untuk memberi keterangan dalam perbicaraan 1MDB sebelum menutup kesnya. – BERNAMA


KPDNHEP tumpas kegiatan seleweng diesel di Port Dickson

SEREMBAN: Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan menumpaskan kegiatan penyelewengan minyak diesel bersubsidi di sebuah kapal tangki di Batu 18, Pasir Panjang, Port Dickson semalam.

Pengarahnya Muhammad Zahir Mazlan berkata, dalam serbuan pada 12 tengah hari itu, penguat kuasa KPDNHEP Cawangan Port Dickson menyita 65,000 liter minyak diesel bernilai RM139,750 serta merampas sebuah kapal tangki, sebuah lori tangki dan peralatan yang digunakan bagi kerja pemindahan diesel dengan keseluruhan rampasan bernilai RM1.13 juta.

“Terdapat seorang lelaki dipercayai pemandu lori tangki dalam keadaan mencurigakan sedang menjalankan kerja pemindahan minyak diesel daripada tangki lori berkenaan ke sebuah kapal tangki melalui hos yang bersambungan.

“Hasil pemeriksaan dokumen terhadap individu mengendalikan kapal tangki tersebut seterusnya mendapati pihaknya tidak mempunyai lesen daripada Pengawal Bekalan bagi berurusan dengan Barangan Kawalan Berjadual,” katanya dalam kenyataan di sini hari ini.

Muhammad Zahir berkata, seramai empat lelaki warga tempatan berumur lingkungan 30 hingga 50 tahun ditahan untuk membantu siasatan di bawah Akta Kawalan Bekalan 1961. – BERNAMA


Remaja 14 tahun maut digilis lori simen

ARAU: Seorang pelajar Tingkatan Dua maut digilis lori simen susulan motosikal dinaikinya terbabas dan melanggar kenderaan terbabit di Guar Nangka, semalam.

Mangsa, Aphisith E Wang, 14, dipercayai menunggang motosikal dari arah Panggas menuju ke Kok Klang, Chuping namun terlibat dalam nahas jam 4.20 petang.

Pemangku Ketua Polis Perlis, Senior Asisten Komisioner Baderulhisham Baharudin berkata, pada masa sama sebuah treler dari arah sama turut menuju ke Kok Klang.

“Tiba di sebuah simpang tiga Jalan Guar Nangka berhampiran Pusat Koreksional Perlis, lori berkenaan membelok ke kiri menuju ke Kok Klang dan mangsa dipercayai berada di sebelah kiri lori berkenaan gagal mengawal motosikalnya menyebabkannya melanggar penjuru kiri hadapan treler itu.

“Impak rempuhan menyebabkan mangsa terjatuh dan terperosok bawah lori sebelum digilis,” katanya memetik laporan Berita Harian pada Khamis.

Maklumnya lagi, mangsa yang tinggal di Kampung Siam, Guar Nangka meninggal dunia di tempat kejadian.

Susulan itu, beliau turut memaklumkan siasatan masih dijalankan mengikut Seksyen 41 (1) Akta Pengangkutan Jalan 1987.

Author

Diyana Rahip

View all posts

View all posts


‘Kami berhutang budi, nyawa dengan Siti Nurhaliza’

PETALING JAYA: Seorang lelaki mendedahkan penyanyi nombor satu negara, Datuk Seri Siti Nurhaliza pernah membantu membiayai kos pembedahan jantung arwah anaknya pada tahun 2012 lalu.

Menerusi perkongsian yang dimuat naik di TikTok, individu yang dikenali sebagai Adiey Salleh berkata, dia dan isteri menemui jalan buntu apabila anak mereka perlu dibedah segera akibat mengalami masalah jantung berlubang.

Pasangan itu kemudian mengambil keputusan untuk mengeluarkan simpanan mereka dari Kumpulan Wang Simpanan Pekerja (KWSP) bagi menampung kos pembedahan di Institut Jantung Negara (IJN).

“Kisah di IJN pada 20 Jun 2012, anak saya perlu menjalankan pembedahan jantung berlubang. Saya di dalam bilik tafsiran bersama isteri, tak ada pilihan nak kena keluarkan KWSP sebab kos,” katanya.

Bercerita lanjut, lelaki itu memberitahu, dengan izin Allah wakil daripada Simply Siti datang menawarkan bantuan untuk menanggung keseluruhan kos pembedahan anaknya.

“Tiba-tiba wakil Simply Siti datang terus menawarkan bantuan kewangan untuk kos pembedahan. Berderai air mata jantan saya,” kongsinya.

Difahamkan kanak-kanak tersebut telah meninggal dunia selepas tiga bulan selesai menjalani pembedahan.

Namun, sebagai seorang bapa, Adiey tetap bersyukur dan berterima kasih kepada Siti Nurhaliza kerana kesudian membantu keluarganya.

“Anak saya sudah tiada, tetapi dia sempat berlari dan beraya. Tiga bulan dia ada bersama kami.

“Demi Allah perkara ini benar, terima kasih Siti. Aku kenang sepanjang hayat, hanya Allah mampu membalasnya.

“Kami sekeluarga pernah berhutang nyawa dan budi daripada Siti. Sehabis hayat saya akan kenang dan bersyukur. Saya doakan Siti Nurhaliza terus diberkati Allah,” katanya. – KOSMO

Authors

Media Variasi

View all posts

Diyana Rahip

View all posts

View all posts

View all posts


KKD ambil perhatian isu perlindungan hak cipta hasil kerja pengamal media – Fahmi

IPOH: Isu perlindungan hak cipta hasil kerja pengamal media adalah antara yang akan diambil perhatian oleh Kementerian Komunikasi dan Digital (KKD), selain menjaga kebajikan golongan berkenaan, kata menterinya, Fahmi Fadzil.

Beliau berkata, di zaman ledakan teknologi kini, terdapat banyak hasil kerja pengamal media, termasuk gambar dan artikel, digunakan sewenang-wenangnya tanpa kebenaran, termasuk kandungan di media sosial.

“Saya terima aduan titik peluh rakan wartawan disalah guna, ada (gambar) yang tera air (watermark) dibuang. Ada kewajaran untuk kita adakan satu perbincangan dengan penyedia platform media sosial bagi mengekang isu ini,” katanya.

Beliau berkata demikian ketika hadir pada Majlis Rumah Terbuka Persatuan Pengamal Media Perak (PPMP) di Rumah Kelab persatuan itu di sini hari ini, dan turut hadir ialah timbalannya, Teo Nie Ching serta Presiden PPMP, Sayed Hesham Syed Idris.

Sementara itu, isu kebajikan pengamal media seperti cadangan caruman Pertubuhan Keselamatan Sosial (PERKESO) dan Kumpulan Wang Simpanan Pekerja (KWSP), juga akan dibawa kepada perbincangan dengan organisasi media dan pihak berkaitan.

Fahmi berkata, ketersambungan Internet dan ruang kerja untuk kemudahan media juga akan dibincangkan bersama dengan kerajaan negeri, kelab media setiap negeri dan agensi terlibat.

“Saya harap dengan adanya libat urus dengan kelab-kelab media setiap negeri, kita akan dapat kumpulkan lebih banyak input supaya kita dapat kenal pasti kekangan dan cabaran yang dihadapi media ketika menjalankan tugas mereka,” katanya.

Beliau seterusnya mengumumkan sumbangan RM10,000 kepada PPMP untuk digunakan untuk menaik taraf kemudahan di rumah media persatuan itu.

“Harapan saya dengan adanya Rumah Media Perak ini, selain daripada memberi ruang untuk bekerja, ia juga dapat menjadi  pusat berkumpul untuk aktiviti dari semasa ke semasa.

“Saya juga berharap dapat dikumpulkan aduan, cadangan dan pandangan untuk diserahkan kepada kerajaan negeri dan dari segi itu hubungan kerja yang sihat dapat kita pupuk, akhirnya manfaatnya adalah kepada rakyat Perak sendiri,” katanya.

Terdahulu Fahmi dan Teo meluangkan masa hampir sejam beramah-mesra dengan hampir 100 pengamal media Perak. – BERNAMA


Nenek Pariam pasrah untung kerepek 50 sen dicuri orang

MELIHAT kegigihan seorang warga emas berusia 82 tahun terketar-ketar menjual kerepek di bandar Tawau untuk kelangsungan hidupnya mengundang rasa sebak di dada.

Kisah hidupnya diketengahkan oleh YouTuber Vitaminbae mendapat pelbagai reaksi masyarakat dan ditularkan.

Menerusi video berkenaan, nenek itu kelihatan sedang duduk di tepi tangga sebuah hotel bersama barang jualannya.

Nenek menjual kerepek, rempeyek dan kuih sepit, untungnya 50 sepeket namun dia gembira dan bersyukur kerana ia datang dari usahanya sendiri.

Walau untung kecil, namun ujian tetap menyinggah tiba menguji kekuatan hati si ibu tua ini apabila pendapatanya dicuri orang ramai yang datang mendekati.

Nenek Pariam pasrah, teringat satu kata- kata sahabat penulis, rezeki sebenar kita adalah yang dikorbankan, dikongsi dan disedekahkan kepada yang lain, bukan rezeki yang kita terima.

Amalan yang dibawa bersama adalah pengorbanan kita kepada yang memerlukan, bukannya apa yang kita terima seperti kuasa Dan harta.

Menyoroti kisah hidupnya yang didedahkan menerusi YouTuber itu, nenek Pariam tinggal sendirian di rumahnya, dahulu, dia dijaga oleh anak angkatnya bagaimanapun dia telah meninggal dunia beberapa bulan lepas. Kini nenek kembali sendirian.

Menurut nenek, dia mempunyai anak kandung namun sehingga kini belum dapat dihubungi.

Pada Sabtu, Parti Warisan Sabah, Bebas, Pakatan Harapan, Parti Pejuang Tanahair dan Parti Gabungan Rakyat Sabah telah meletakkan calon mereka di Tawau pada Pilihan Raya Umum ke-15 nanti.

Semoga ada calon yang sudi hadir membantu nenek berkenaan bukan sekadar mencari bahan kempen PRU15.

Author

Tun Puteh Wanti

View all posts

View all posts


Pan-gon hampir kena serangan jantung tengok permainan Harimau Malaya

KUALA LUMPUR: Pengendali Harimau Malaya, Kim Pan-gon hampir terkena serangan jantung ketika perlawanan pertama kelayakan Piala Dunia 2026/ Piala Asia 2027 menentang Krygyzstan di Stadium Nasional Bukit Jalil, semalam.

Jurulatih dari Korea Selatan itu mengharungi tempoh kira-kira 30 minit penuh tekanan ketika ketinggalan 3-1 namun situasi dihadapinya kembali tenang selepas anak buahnya bangkit untuk memastikan kemenangan 4-3.

“Sebagai jurulatih dalam situasi itu, saya hampir kena serangan jantung. Apa yang boleh kita lakukan selepas kita mendahului 1-0 tetapi selepas itu ketinggalan 1-3?

“Saya serahkan kepada pemain, saya katakan kepada pemain bahawa ini negara kamu, kamu bermain untuk Malaysia jadi semuanya di tangan kamu. Saya hanya boleh bantu untuk memberi motivasi, mewujudkan suasana yang baik, memberi maklumat dan itu sahaja yang boleh saya lakukan dari segi persiapan pasukan.

“Selebihnya, apabila di atas padang, semuanya bergantung kepada pemain. Mereka dan penyokong yang mencipta situasi ini.

“Tetapi ini adalah satu perlawanan yang menakjubkan dan sukar untuk menjangkakan keputusan perlawanan seperti ini,” katanya.

Dalam perlawanan kelmarin, tonggak pertahanan, Dion Cools cemerlang apabila menjaringkan dua gol, diikuti dua lagi jaringan hasil gol sendiri pertahanan lawan, Khristiian Brauzman sebelum Faisal Halim menggegar untuk mengesahkan kemenangan Harimau Malaya. – Kosmo!

Author

Media Variasi

View all posts

View all posts


Menu Rahmah dilaksana di R&R PLUS – Nanta

KUALA LUMPUR: Program Menu Rahmah yang menawarkan makanan pada harga RM5, akan dilaksanakan di Hentian Rehat dan Rawat (R&R) Lebuhraya PLUS, dalam masa terdekat.

Menteri Kerja Raya, Datuk Seri Alexander Nanta Linggi berkata, cadangan pelaksanaan program yang bakal memberi manfaat kepada pengguna lebuh raya itu, telah dibincangkan oleh pihak PLUS bersama pengendali gerai makanan di R&R.

“Sebagai tanda sokongan kepada program Menu Rahmah yang memberi manfaat kepada rakyat Malaysia, saya hari ini telah mengusulkan kepada pihak PLUS untuk bersama-sama dengan kerajaan, dalam usaha membantu mengurangkan kos sara hidup rakyat.

“PLUS secara amnya telah bersetuju dengan cadangan ini,” katanya dalam catatan di Facebook hari ini.

Catatan itu susulan daripada pertemuan beliau bersama kesemua 32 syarikat konsesi serta pihak berkepentingan industri lebuh raya bertol di Malaysia, hari ini.

Nanta berkata, perancangan lebih konkrit akan disediakan pihak PLUS berhubung pelaksanaan program Menu Rahmah itu.

Beliau melahirkan penghargaan kepada pihak PLUS di atas kerjasama yang diberikan dan berharap penyediaan Menu Rahmah di hentian R&R PLUS, akan memberikan manfaat kepada semua pengguna lebuh raya.

Dalam pada itu, Nanta berkata, beliau menggunakan kesempatan daripada pertemuan itu, untuk maklum balas secara terus berkaitan pelaksanaan sistem kutipan tol tanpa henti di lebuh raya atau Multi Lane Fast Flow (MLFF).

Beliau berkata, secara keseluruhannya semua pemain industri menyambut baik pelaksanaan MLFF, dengan beberapa perkara terkait sistem ini sedang diperhalusi bagi memastikan penyampaian servis terbaik kepada pengguna.

“Perkara ini saya akan kongsikan sedikit masa lagi,” katanya yang turut berkongsi beberapa keping gambar pertemuan tersebut. – BERNAMA


Zamsaham saman individu dakwa ‘songlap’ duit pelabur

KUALA LUMPUR: Pemilik pasukan bola sepak, Kelantan FC, Norizam Tukiman mengambil tindakan saman terhadap pihak yang memfitnahnya berhubung dakwaan ‘songlap’ wang pelaburan tujuh individu mencecah sehingga RM900,000.

Menurutnya, tindakan tersebut diambil susulan satu sidang akhbar yang diadakan sekumpulan individu yang mendakwa diperdayakan oleh seorang usahawan dalam pelaburan saham, semalam.

Tambah Norizam, sidang akhbar yang diadakan tersebut dipenuhi fakta yang tidak berasas dan terdapat beberapa fakta yang diselindung termasuk juga fitnah yang disengajakan.

“Sehingga kini, Unclezam Holdings Sdn Bhd (UZHB), masih lagi pemegang saham sebanyak 70 peratus dalam Inayu Global Sdn Bhd (IGSB). Sehubungan itu, kenyataan dikeluarkan semalam adalah tidak wajar dan tidak munasabah.

“Modal pinjaman dari pihak syarikat UZHB sebanyak RM1.6 juta masih ada dan perlu dibayar semula oleh pihak IGSB,” katanya dalam satu sidang akhbar di Hotel Wira Zamburger, di sini, hari ini.

Norizam yang lebih dikenali sebagai Zamsaham berkata, berdasarkan rekod UZHB, IGSB mempunyai hutang sebesar jumlah yang dinyatakan di atas dan hutang tersebut perlu dibayar mengikut terma perjanjian.

Katanya, satu mesyuarat khas juga telah dibuat pada 25 Ogos 2022 di antara kedua-dua belah pihak di mana pihak IGSB bersetuju untuk membayar balik semua dana pelaburan berjumlah RM2.1 juta kembali selewat-lewatnya pada Februari 2023.

Mengulas lanjut mengenai wang pelaburan yang didakwa ditipu, Zamsaham berkata, setiap pelabur diberikan informasi dan penerangan sebelum mereka membuat sebarang transaksi kepada UZHB.

“Kami telah memaklumkan risiko pelaburan dan menyatakan bahawa pelaburan ini adalah untuk jangka masa panjang. Mereka juga diberikan sijil saham, nama tersenarai di dalam Suruhanjaya Syarikat Malaysia (SSM) dengan jumlah unit yang telah dipersetujui di dalam perjanjian.

“Para pelabur juga akan mendapat informasi syarikat melalui kumpulan WhatsApp dan juga boleh mengikuti perkembangan syarikat melalui Facebook Zamsaham.

Tambah pemilik The Red Warrior itu, pihaknya turut terkilan dengan dakwaan tiada Mesyuarat Agung Tahunan (AGM) daripada individu yang berada di sana semalam.

“Dakwaan tiada langsung itu tidak benar. Setiap tahun kita adakan AGM seperti pada tahun 2019, 2020 dan 2021. Bagi tahun 2022, terdapat kelewatan yang disebabkan oleh penukaran ‘Tahun Kewangan Berakhir’ iaitu dari bulan Mei kepada Disember,” katanya.

Semalam, Kosmo! melaporkan tujuh individu dan sebuah syarikat didakwa mengalami kerugian mencecah RM900,000 selepas mendakwa diperdayakan oleh seorang pemilik sebuah kelab bola sepak di Pantai Timur dalam pelaburan saham.

Namun sehingga kini, kebanyakan mangsa bukan sahaja tidak menerima perkembangan dan pulangan terkini duit pelaburan, namun turut mendakwa tiada ketelusan dalam laporan kewangan beraudit.

Author

Media Variasi

View all posts

View all posts


PRU15: Sivarasa akur keputusan Anwar

KUALA LUMPUR: Penyandang kerusi Parlimen Sungai Buloh selama tiga penggal,  R. Sivarasa menerima keputusan sepenuhnya Presiden PKR, Datuk Seri Anwar Ibrahim untuk menggugurkannya bagi mempertahankan kerusi itu pada Pilihan Raya Umum ke-15 (PRU15).

Sivarasa, dalam kenyataan hari ini berkata, keputusan itu dibuat dengan mengambil kira keadaan kesihatannya dan sebarang faktor lain yang difikirkannya relevan.

“Dia berhak untuk membuat keputusan muktamad… sejak tiga bulan lalu, saya menghadapi masalah dengan pita suara dan sedang menggunakan pembesar bunyi pertuturan untuk membantu dan melindungi suara saya ketika ini,” sambil menambah bahawa ia adalah lebih penting untuk fokus kepada kempen bagi Pakatan Harapan (PH) menawan Putrajaya.

Sivarasa, yang juga Ketua Cabang PKR Sungai Buloh berkata, Anwar telah membangkitkan kebimbangannya mengenai keadaan kesihatannya dan sama ada beliau dapat menguruskan kempen pilihan raya.

Namun, Sivarasa berkata beliau mempunyai pandangan berbeza dan menjelaskan bagaimana beliau akan menguruskan kempen secara berbeza dengan mengambil kira keadaan suaranya.

Tempat Sivarasa diganti oleh Timbalan ketua Penerangan 1 PKR, Datuk R Ramanan manakala Barisan Nasional (BN) mempertaruhkan Menteri Kesihatan, Khairy Jamaluddin.

Pada PRU14, Parlimen Sungai Buloh dimenangi oleh Sivarasa selepas memperoleh majoriti 26,634 undi menewaskan Nuridah Salleh daripada PAS, A. Prakash Rao (BN) dan wakil Parti Sosialis Malaysia (PSM), Zainurizzaman Moharam. – BERNAMA


Pasangan kekasih antara tujuh ditahan edar dadah

KUALA LUMPUR: Polis merampas pelbagai dadah seberat 93 kilogram (kg) dianggarkan bernilai RM2.8 juta hasil penahanan tujuh individu termasuk sepasang kekasih yang juga lulusan universiti tempatan dalam dua operasi berasingan di sekitar ibu kota, Selasa lepas.

Timbalan Ketua Polis Kuala Lumpur, Datuk Yahaya Othman berkata, pasangan berusia 29 dan 30 tahun itu ditahan dalam Op Grace yang dijalankan bermula 6.50 petang di sebuah kondominium di Wangsa Maju di sini dan menemukan dadah jenis mushroom seberat sekilogram dalam beg dibawa mereka.

Beliau berkata polis kemudian ke sebuah unit kondominium disewa mereka dan menemukan 57 kg dadah jenis mushroom, ganja seberat 17.7 gram dan 23 botol cecair vape mengandungi dadah.

“Suspek dipercayai memproses dadah berkenaan yang dibeli secara dalam talian dari negara jiran dan diproses untuk dijadikan rokok dan cecair vape ekoran penemuan 2.9 kg serbuk pemprosesan dadah, 27.8 liter cecair kimia serta pelbagai peralatan dan mesin untuk tujuan pemprosesan,” katanya dalam sidang media di sini hari ini.

Yahaya berkata pelanggan di sekitar Lembah Klang mendapatkan bekalan secara terus daripada suspek manakala bekalan untuk luar Lembah Klang akan dihantar menggunakan perkhidmatan kurier.

Beliau berkata pasangan berkelulusan Ijazah Sarjana Muda Sains Komputer dan Diploma Pengurusan Hotel itu negatif ujian saringan dadah namun suspek lelaki mempunyai satu rekod lampau jenayah berkaitan dadah.

Sementara itu, Yahaya berkata polis merampas syabu seberat 34 kg serta menahan empat lelaki dan seorang wanita warga asing berusia lingkungan 28 hingga 60 tahun di sebuah kondominium di Taman Desa di sini menerusi Op Paloma yang dijalankan kira-kira 6 petang hari sama.

Beliau berkata kesemua dadah yang dirampas dalam kedua-dua operasi berkenaan boleh digunakan 200,000 penagih dan semua suspek yang aktif mengedar dadah di Lembah Klang sejak tiga bulan lepas direman hingga Selasa ini untuk siasatan mengikut Seksyen 39B Akta Dadah Berbahaya 1952. – BERNAMA


RM6.5 juta memang untuk Rosmah, pembelaan hanya penafian semata-mata – Hakim

KUALA LUMPUR: Mahkamah Tinggi semalam memutuskan bahawa RM6.5 juta memang untuk Datin Seri Rosmah Mansor dan beliau menerima wang itu di kediamannya di Jalan Langgak Duta serta Seri Perdana.

Hakim Mohamed Zaini Mazlan dalam penghakiman bertulisnya berkata Rosmah menafikan menerima dua beg berisi wang tunai RM1.5 dan mendakwa satu-satunya perkara yang berlaku pada hari itu hanyalah Saidi Abang Samsudin (bekas pengarah urusan Jepak Holdings), meminta bantuannya berkaitan projek telaga air yang beliau ingin cadangkan kepada Kementerian Pendidikan.

“Tertuduh sekadar menafikan yang beliau telah melihat beg-beg tersebut dan Saidi memberitahunya bahawa beliau telah membawakan wang seperti dijanjikan yang mana tertuduh menjawab dengan “Hmmm.”

“Pada akhir kes pendakwaan, saya dapati Saidi seorang saksi yang boleh dipercayai dan menerima versinya. Dalam mana-mana keadaan, saya mendapati bahawa keterangan Rizal dan Rayyan Radzwill Abdullah, yang merupakan rakan kongsi Saidi, telah menyokong penuh versi Saidi,” katanya.

Hakim itu berkata telah dibuktikan juga bahawa Saidi membawa kedua-dua beg ke kediaman tertuduh di Langgak Duta sehingga ke ruang tamu.

“Keterangan Rizal, Saidi, Rayyan Radzwill dan seorang pemandu Shamsul Rizal Sharbini telah menyatakan semula fakta ini. Saya berpandangan bahawa pembelaan tertuduh hanyalah penafian semata-mata. Penafian beliau tidak mempunyai apa-apa merit berdasarkan keterangan Rizal, Saidi, Rayyan dan Shamsul.

“Adalah tidak penting sama ada beg-beg tersebut diserahkan secara fizikal kepada beliau. Fakta bahawa beg-beg itu telah ditinggalkan di ruang tamu menandakan penerimaannya. Fakta bahawa beliau telah mengarahkan butlernya untuk membawa beg-beg itu ke biliknya di tingkat atas juga menandakan penerimaannya,” kata beliau.

Hakim itu berkata tertuduh telah gagal untuk menyangkal tanggapan mengenai imbangan kemungkinan dan pihak pendakwaan telah membuktikan kes itu melampaui keraguan yang munasabah berkaitan penerimaan RM1.5 juta.

Hakim berkata tertuduh juga menafikan telah menerima RM5 juta di Seri Perdana dan mendakwa berada di kediamannya di Langgak Duta.

“Beliau juga mengatakan bahawa Rizal telah mengambil RM5 juta itu untuk dirinya dan perjalanan ke Seri Perdana adalah satu sandiwara.

“Ia bukan satu kebetulan RM5 juta dibayar selepas surat anugerah bertarikh 10 Nov 2016 dikeluarkan kepada Jepak.

“Saidi telah membuat pinjaman sebanyak RM16 juta untuk Jepak dan menggunakan RM5 juta untuk membuat pembayaran itu. Ini tentunya selepas Rizal mengingatkan beliau mengenai janjinya untuk membayar tertuduh,” katanya.

Hakim itu berkata wang RM5 juta yang telah dikeluarkan itu dibawa ke Pavilion dan enggan diterima oleh Lawrence Tee Kien Moon, seperti yang dinyatakan dalam kes pendakwaan.

Beliau berkata tertuduh telah menafikan bahawa Rizal telah menelefonnya pada ketika beliau bersama Lawrence dan dimaklumkan untuk menghantar wang itu ke Seri Perdana.

“Saya dapati penafiannya tidak dapat dipertahan kerana bertentangan dengan fakta bahawa Rizal akan menghadapi masalah dan pada mulanya terpaksa berjumpa Lawrence untuk menghantar wang itu. Beliau boleh dengan mudah merancang untuk mengambil wang itu menerusi cara lain. Fakta bahawa dia pergi berjumpa Lawrence untuk menghantar RM5 juta sama seperti fakta dalam pertuduhan meminta wang, iaitu Lawrence telah diamanahkan untuk merangka perjanjian perundingan bagi memudahkan pembayaran yang akan dibuat Saidi,” katanya.

Mohamed Zaini seterusnya berkata Rizal tidak menjangkakan yang Lawrence enggan menerima wang itu kerana jika tidak, beliau tidak akan mengarahkan Saidi untuk ke pejabat Lawrence.

“Adalah tidak masuk akal untuk Rizal menelefon tertuduh kerana keseluruhan rancangan itu dibuat oleh tertuduh sendiri.

“Kenapa Rizal nak bersusah payah memandu ke Seri Perdana jika beliau ingin mengambil wang tunai itu untuk dirinya? Beliau pergi ke sana bersama ahli perniagaan Datuk Ahmed Farriq Zainul Abidin yang bersamanya di sepanjang perjalanan. Tidak pernah dicadangkan bahawa Ahmed bersubahat dengan Rizal,” kata hakim itu.

Hakim itu berkata mahkamah telah menerima bahawa Ahmed Farriq adalah saksi yang tidak mempunyai kepentingan dan boleh dipercayai.

“Ahmed Farriq nampak Rizal mengarahkan butler tertuduh untuk membawakan beg ke dalam Seri Perdana. Saya juga menerima penjelasan Rizal kenapa beliau meminta pegawai UTK untuk keluar dari kenderaannya sebelum tiba di Seri Perdana,” katanya.

Hakim itu menegaskan bahawa tertuduh telah, dalam pernyataan saksinya, semata-mata menafikan berada di Seri Perdana dan mendakwa beliau berada di pelbagai tempat di Kuala Lumpur pada hari tersebut.

“Ia satu fakta bahawa Seri Perdana merupakan kediaman rasminya. Tidak ada sebab untuk Rizal menghantar beg-beg dengan wang tunai RM5 juta ke sana, jika tidak kerana bahawa ia memang untuk tertuduh,” kata hakim.

Beliau juga mendapati agak sukar untuk menerima bahawa Rizal telah meminta untuk dirinya 15 peratus dari RM187.5 juta, kerana ia satu jumlah yang besar dan beliau hanyalah seorang kakitangan di Pejabat Perdana Menteri.

“Ia suatu yang tidak munasabah untuk menerima bahawa Rizal telah merangka skim itu untuk kepentingannya, kerana tentunya ia akan diketahui. Saya ragu-ragu bahawa Rizal akan mengambil risiko sebesar itu. Pada pandangan saya bahawa beliau hanya mampu untuk meminta wang, kerana beliau telah diarahkan oleh tertuduh.

“Saya mendapati penafian tertuduh tidak dapat dipertahankan. Untuk mencadangkan bawah Rizal dengan beraninya mengaturkan skim seperti itu tanpa diketahui tertuduh, agak susah untuk dipercayai. Sebagai contoh, kenapa Rizal bersusah payah untuk membawa Saidi dan Rayyan bertemu tertuduh di kediamannya jika beliau mempunyai kuasa yang sebesar itu?,” katanya.

Hakim Mohd Zaini mendapati sukar untuk mencadangkan bahawa Rizal telah mengaturkan Saidi dan Rayyan untuk berada di kediaman tertuduh tanpa pengetahuannya, kerana itu merupakan kediaman persendirian tertuduh.

“Agak sukar untuk diterima bahawa Rizal telah mencuba nasib untuk beliau ada di rumah dan kemudiannya membawa Saidi dan Rayyan tanpa sebarang agenda. Adalah lebih berkemungkinan bahawa Rizal telah memaklumkan tertuduh dan membuat aturan awal untuk kedua-dua mereka bertemu tertuduh,” katanya. – BERNAMA


‘Anak pakcik ‘handsome’ boy’ – Wanita terhibur pemandu e-hailing ‘promote’ anak lelakinya

CYBERJAYA: Baru-baru ini, tular sebuah video seorang pemandu e-hailing mempromosikan anak lelakinya kepada seorang wanita.

Menerusi perkongsian TikTok @cikniins, wanita itu mendakwa pemandu yang menggelarkan dirinya pakcik sedang mencari jodoh untuk anak lelakinya.

Pada awalnya, pakcik itu hanya berborak biasa tentang anak-anaknya sebelum membuka cerita mengenai anak lelakinya yang belum berkahwin.

“Anak pak cik tiga-tiga ada ijazah. Adik dia kahwin dah, kakak dia kahwin dah, dia je tak kahwin lagi,” kata pakcik itu.

Menyedari bahawa pemandu itu cuba mempromosikan anak lelaki kepada dirinya, wanita yang dikenali sebagai Niin itu menolak secara baik dengan mengatakan dia sudah tua dan tidak sepadan dengan anak lelaki pak cik itu.

“Tapi jauh beza tu, saya dah tua pak cik,” jelas niins.

Namun, pemandu berkenaan dilihat tetap tidak mengalah dan terus mempromosikan anak lelakinya kepada gadis itu.

“Anak pakcik handsome boy, tak merokok, sembahyang taat, lepak-lepak kedai mamak tak ada, pakej.

“Dia kerja Jabatan Kerja Raya (JKR), engineer. Kalau jadi menantu pak cik, pak cik ada dusun durian, rumah dah siap semua,” tambah lelaki itu lagi.

Tambah pakcik tersebut, dia tidak kisah sekiranya menantunya itu masih muda atau sudah berumur.

“Pakcik tak kisah pun menantu pakcik tua ke muda ke,” ujar pakcik itu.

Sebaliknya, wanita itu menolak dengan baik dan hanya ketawa mendengar cerita pemandu tersebut.

Menjengah di ruangan komen, rata-rata netizen terhibur mendengar celoteh pemandu e-hailing tersebut

“Mesti dia berkenan dengan sis ni, comel pakcik ni hahaha. Semoga Amirul bertemu jodoh,” komen netizen.

“Kalau ayah puji anak dia macam tu, Insya-Allah baik tu anak dia. Ada dusun durian, mak ai best nya,” luah netizen.

Malah, ada juga yang memahami segelintir ibu bapa yang risau jika anak mereka belum sedia mendirikan rumah tangga.

“Parents always risau kalau anak dia yang tua tak kahwin. Anak rilex je,” kongsi netizen.

“Sempoi lah pakcik, macam ibu saya lah. Bomba datang masjid nak bersihkan kawasan sembelih lembu, dia boleh interview bomba-bomba yang single, sabar jelah,” kongsi netizen.

Author

Nurul Ain Japri

View all posts

View all posts


Tiada bukti Najib arah laporan audit 1MDB dipinda untuk elak dikenakan tindakan – Hakim

KUALA LUMPUR: Mahkamah Tinggi di sini hari ini memutuskan bahawa tiada bukti menunjukkan Datuk Seri Najib Tun Razak mengarahkan laporan audit akhir 1Malaysia Development Berhad (1MDB) dipinda untuk membebaskan dirinya daripada sebarang liabiliti sivil atau jenayah.

Hakim Mohamed Zaini Mazlan dalam penghakimannya berkata, bekas perdana menteri itu hanya bimbang laporan audit itu boleh diputarbelitkan bagi tujuan politik dan pindaan laporan audit itu berdasarkan pertimbangan dan persetujuan bekas Ketua Audit Negara Tan Sri Ambrin Buang serta dokumen daripada tertuduh pertama (bekas Ketua Pegawai Eksekutif 1MDB Arul Kanda Kandasamy).

“Ini tidak perlu sekiranya pengurusan 1MDB lebih bekerjasama sebelum laporan audit awal diterbitkan. Tiada bukti menunjukkan bahawa Ambrin terpaksa menghadiri mesyuarat atau membuat perubahan kepada laporan audit.

“Mengenai suapan yang dikatakan itu, saya bersetuju bahawa tiada kaitan antara pindaan yang dibuat dan suapan yang didakwa,” kata hakim itu.

Beliau berkata, pihak pendakwaan tidak menunjukkan bagaimana item yang dikeluarkan atau dipinda itu boleh menimbulkan liabiliti sivil atau jenayah kepada Najib.

Hakim itu yang membebaskan Najib daripada pertuduhan menggunakan kedudukannya untuk mengarahkan pindaan dibuat dalam laporan audit akhir 1MDB sebelum dibentangkan kepada Jawatankuasa Kira-kira Wang Negara (PAC) bagi mengelak sebarang tindakan diambil terhadapnya, berkata beliau berpendapat item yang dikeluarkan daripada laporan audit awal tidak akan menimbulkan sebarang liabiliti sivil atau jenayah kepada bekas perdana menteri itu.

“Pindaan seperti yang dinyatakan oleh Ambrin adalah wajar. Pindaan itu juga diketahui oleh Jawatankuasa Kira-kira Wang Negara dan dibincangkan secara terbuka,” kata Mohamed Zaini.

Oleh itu beliau berkata, anggapan di bawah Seksyen 23(2) Akta Suruhanjaya Pencegahan Rasuah Malaysia (SPRM) 2009 tidak boleh terpakai kerana pihak pendakwaan tidak dapat membuktikan suapan.

Najib, 70, yang sedang menjalani hukuman penjara 12 tahun kerana menyeleweng dana SRC International Sdn Bhd, didakwa mengikut Seksyen 23 (1) Akta SPRM.

Mohamed Zaini berkata, malah Ambrin mengesahkan tiada arahan khusus daripada Najib untuk meminda atau mengeluarkan apa-apa daripada laporan audit itu.

“Tiada bukti Ambrin dipaksa menghadiri mesyuarat atau membuat perubahan kepada laporan audit,” katanya.

Beliau berkata, Najib berhak menerima salinan laporan audit itu kerana beliau adalah Menteri Kewangan dan pihak berkepentingan bagi 1MDB.

Ini turut diakui oleh Ambrin serta seorang saksi pendakwaan bahawa ia adalah perkara biasa, katanya.

Mengenai dua penyata kewangan 1MDB, hakim itu berkata Najib dilihat tidak mengetahui perkara ini sehinggalah ia dibawa kepada perhatiannya oleh Ambrin.

Hakim itu berkata, Ambrin yang menjalankan pengauditan 1MDB telah diberikan kebebasan untuk menjalankan tugasnya kerana jaminan tempoh perkhidmatan di bawah Perkara 105 Perlembagaan Persekutuan dan dengan itu, Ambrin diberikan kuasa yang luas di bawah Akta Audit 1957.

“Oleh itu, Ambrin diberi kebebasan untuk menjalankan tugasnya tanpa rasa takut dan pilih kasih. Mungkin ada sedikit, jika ada, bagi ketua juruaudit negara berasa takut atau dipaksa membuat keputusan yang bertentangan dengan kepercayaan atau tugasnya

“Beliau dilihat bertekad untuk menjalankan tugasnya dengan bersungguh-sungguh. Beliau akan menjawab sebarang soalan yang diajukan dan apabila diperlukan. Beliau adalah contoh sikap profesionalisme,” katanya.

Sementara itu, mengenai Arul Kanda, Mohamed Zaini berkata, bekas CEO 1MDB itu tidak cuba melindungi penipuan yang menyelubungi syarikat itu.

“Beliau diambil untuk menyelamatkan syarikat dan telah meninggalkan apa yang dianggap sebagai kerjaya yang hebat di luar negara. Umum mengetahui bahawa beliau telah difitnah secara terbuka atas urusan 1MDB, mungkin secara tidak adil kerana banyak masalah yang timbul sebelum beliau menyertainya,” kata hakim.

Hakim itu dalam membebaskan Arul Kanda daripada pertuduhan bersubahat dengan Najib, berkata, tiada bukti dalam perbicaraan ini yang menyatakan beliau (Arul Kanda) bersubahat atau bertanggungjawab terhadap masalah yang melanda 1MDB.

“Saya dapati Arul Kanda telah membuat penemuan yang benar dan jelas tentang semua perkara yang ditelitinya secara sah dan memohon sijil tanggung rugi dengan meterai mahkamah dikeluarkan kepadanya yang menyatakan bahawa beliau telah membuat penemuan yang benar sebagaimana di bawah peruntukan Seksyen 63(3) Akta SPRM.

“Sijil ini akan menjadi penghalang kepada semua prosiding undang-undang terhadapnya berhubung perkara yang berbangkit daripada pertuduhan dalam kes ini.

“Arul Kanda dilepaskan dan dibebaskan daripada pertuduhan terhadapnya,” kata hakim.

Bagi tertuduh kedua (Najib), beliau juga mendapati pendakwaan gagal mengemukakan bukti yang boleh dipercayai untuk membuktikan kesalahan yang jika tidak disangkal atau tidak dijelaskan akan memerlukan sabitan.

“Oleh itu tertuduh kedua dilepaskan dan dibebaskan daripada pertuduhan terhadapnya,” katanya. – BERNAMA


Pesara guru terpedaya penipuan dalam talian, wang RM91,980 lesap

KUANTAN: Wang hasil sawit keluarga, simpanan sendiri dan pencen arwah suami milik seorang pesara guru yang berjumlah RM91,980 lesap selepas terpedaya dengan sindiket penipuan dalam talian.

Ketua Polis Pahang, Datuk Seri Ramli Mohamed Yoosuf berkata, wanita berusia 62 tahun itu mendakwa menerima panggilan telefon pada Jumaat lepas, daripada suspek yang menyamar sebagai pegawai Kementerian Kesihatan di Putrajaya dan memberitahu mangsa telah membeli ubat dalam kualiti banyak daripada sebuah klinik di Kedah.

Beliau berkata, panggilan tersebut kemudiannya disambungkan kepada individu yang kononnya pegawai polis dan memaklumkan maklumat peribadi mangsa telah terlibat dengan sindiket pengubahan wang haram dan aktiviti dadah.

“Mangsa diminta memberikan maklumat bank dan membuat transaksi sebanyak empat kali ke akaun yang diberikan oleh suspek sehingga mengalami kerugian sebanyak RM91,980,” katanya dalam kenyataan hari ini.

Ramli berkata, mangsa yang menyedari dirinya terpedaya telah membuat laporan polis di Ibu Pejabat Polis Daerah Jerantut semalam dan kes disiasat mengikut Seksyen 420 Kanun Keseksaan kerana menipu.

Sementara itu, beliau sekali lagi mengingatkan orang ramai supaya tidak mudah mendedahkan maklumat bank bagi mengelak ditipu dan sentiasa melakukan semakan dengan agensi berkaitan atau polis sekiranya menerima panggilan mencurigakan.

“Masyarakat juga dinasihatkan agar kerap membuat semakan atas kemasukan dan pengeluaran wang yang mencurigakan dalam akaun sendiri supaya tidak menjadi suspek keldai akaun,” katanya. – BERNAMA


89 calon SPM terkandas tidak hadir peperiksaan akibat banjir di Johor

JOHOR BAHRU: Seramai 89 calon Sijil Pelajaran Malaysia (SPM) di negeri ini terkandas akibat banjir dan tidak dapat menghadiri peperiksaan setakat 10.30 pagi tadi, kata Pengerusi Jawatankuasa Pendidikan, Penerangan dan Komunikasi Johor, Norlizah Noh.

Beliau berkata, kesemua mereka terdiri daripada lapan sekolah iaitu satu di Kulai dan tujuh di Segamat.

“Di Segamat, yang terjejas banjir melibatkan 45 pelajar dari Sekolah Menengah Kebangsaan (SMK) Tenang Stesen; SMK LTP Pemanis (32); SMK Labis (lima orang) dan selebihnya daripada SMK Bandar Putra, SMK Gemereh, SMK Dato’ Bentara Dalam dan SMK Tinggi.

“Selain itu, terdapat seorang pelajar terjejas daripada SMK Taman Putri, Kulai,” katanya dalam satu kenyataan, hari ini.

Norlizah berkata seramai 127 calon juga didapati terpaksa menumpang di empat pusat peperiksaan melibatkan SMK Laksamana, SMK Tun Habab, SMK Agama dan SMK Bandar di Kota Tinggi.

Sementara itu, Norlizah berkata, seramai 89 lagi calon selamat sampai di pusat peperiksaan dengan sebilangan daripada mereka bermula lewat.

Mereka terdiri daripada 34 pelajar SMK Sungai Tiram dan SMK Kota Masai (enam), Pasir Gudang; SMK Dato Abdul Rahman Yassin (tiga), SMK Taman Damansara Aliff (satu), SMK Majidi Bahru 2 (dua) dan SMK Taman Sutera (dua) di Johor Bahru.

Di Kulai, melibatkan SMK Bukit Batu (dua), SMK Bandar Tenggara (lima); di Kluang membabitkan empat di SMK Seri Kota Paloh, SMK Kahang (tiga), SMK Seri Perdana (dua), SMK Paloh (20) manakala di SMK Yong Peng, Batu Pahat membabitkan lima pelajar.

Kesemua pelajar terlibat dijadual menduduki peperiksaan Sains dan Fizik pada sebelah pagi manakala Sains Rumah Tangga pada sebelah petang.

Johor mula dilanda banjir sejak malam tadi dengan mangsa banjir sebanyak 2,162 orang melibatkan 581 keluarga di lima daerah iaitu Segamat, Kluang, Kota Tinggi, Johor Bahru dan Kulai. – BERNAMA


Dituduh terlibat kumpulan pengganas, Perancis bakal buang kerakyatan Karim Benzema?

SEORANG penggubal undang-undang di Perancis mahu bekas bintang Real Madrid, Karim Benzema dilucutkan anugerah Ballon d’Or 2022, manakala kewarganegaraan Perancisnya dibatalkan.

Lapor Agensi Anadolu, perkara itu dibangkitkan selepas timbul dakwaan bahawa penyerang kelab Arab Saudi, Al-Ittihad itu terlibat dengan sebuah organisasi pengganas, Ikhwanul Muslimin.

Senator Bouches-du-Rhone, Valerie Boyer dalam satu kenyataan berkata, kewarganegaraan Karim itu perlu dilucutkan sekiranya terbukti dakwaan Menteri Dalam Negeri, Gerald Darmanin benar.

“Tarik balik gelaran Ballon d’Or dan kerakyatannya perlu dilucutkan.

“Kami tidak boleh menerima warga Perancis yang dikenali di peringkat antarabangsa, untuk menghina dan mengkhianati negara dengan cara ini,” katanya.

Dalam satu temubual pada Selasa, Darmanin menuduh pemain itu berkait rapat dengan Ikhwanul Muslimin, beberapa hari selepas Karim menunjukkan sokongannya kepada rakyat Palestin di Gaza.

Sementara itu, Karim sedang mempertimbangkan tindakan undang-undang, selepas menafikan sekeras-kerasnya bahawa dia terlibat dengan organisasi pengganas.

Pemain berusia 36 tahun itu berketurunan Algeria dan dilahirkan di Lyon serta memiliki dua kewarganegaraan.

Bekas penyerang Perancis itu juga pernah berkhidmat untuk kelab Olympique Lyon, sebelum berpindah ke Real Madrid pada 2009.

Ketika bersama Perancis, dia menjaringkan 37 gol menerusi 97 penampilan antarabangsa.

Sebelum ini, Karim menyatakan sokongan ke atas rakyat Palestin, susulan serangan berterusan rejim pengganas Zionis di Gaza.

“Semua doa kami adalah untuk penduduk Gaza yang sekali lagi menjadi mangsa pengeboman tidak adil, sekali gus tidak dapat menyelamatkan wanita atau kanak-kanak,” tulisnya di laman X pada Ahad.

Author

Fazleen Safina Abd Jamil

View all posts

View all posts